A) INDICTIO CAPITULI GENERALIS Ordinis Cisterciensis, anno Domini 1672, die 16 maii in Cistercio celebrandi. Nos, frater Ioannes Petit, abbas Cistercii, in supremo Burgundiae senatu primus Consiliarius natus, totius Ordinis Cisterciensis et quinque eius Militiarum et Calatrava, de Alcantara, de Montesa, de Avis et de Christo, caput ac superior generalis, eiusdemque Capituli generalis plenaria potestate fungentes. Omnibus et singulis nobis in Christo charissimis confratribus, Reverendis admodum Abbatibus, Praesidibus, aut Vicariis generalibus, seu Reformatoribus nuncupatis, Congregationum, Praelatis, Prioribus titularibus, Vicariis seu Visitatoribus ac Procuratoribus generalibus, Syndicis provinciarum, Collegiorum, dictarumque Militiarum Rectoribus Cisterciensis Ordinis nostri, in imperio regnis, provinciis, ducatibus, principatibus, dominiis, et aliis quibuscumque christiani orbis locis consistantibus, salutem in eo qui est nostra salus. Inter praeclara quae vel maxime sacrum Ordinem nostrum commendant, illud praecipuum et omni acceptione dignum invenitur quod prisci Patres nostri litteris consignarunt, ut nimirum cuncti abbates Ordinis Cisterciensis de remotioribus etiam terrae partibus certo tempore apud Cistercium convenientes ibidem generale Capitulum celebrarent, et de totius vitae suae ordine ac indissolubili pace inter se custodienda diligentissime tractarent, quatinus tenor vitae saepius replicatus non facile posset tepescere, seu etiam negligentiae quae omnino in tot et tantis conventibus nequeunt evitari, emendarentur. Hac ratione f. m. Alexander PP. VII pro suo quem erga Ordinem nostrum Cisterciensem gerebat affectu, serio perpendens huiusmodi Capituli generalis frequentem celebrationem esse monasticae institutionis custodiam et reparatricem, eo quod in ipso prava in rectitudinem, et aspera in vias planas, evellendo nociva et plantando salubria, dirigantur, ipsam aliquamdiu temporum nequitia interruptam ad triennium revocavit, cuius quidem sanctionis tenorem piae memoriae dominus Claudius praedecessor noster pro sua in Sanctam Sedem observantia vobis altera vice suis litteris intimaverat, sed ipso sublato cum necesse esset quantocius ecclesiae Cisterciensi viduatae et orbato Ordini de patre seu pastore providere (quod iterata vice factum esse intellexistis) ipsa eius Indictio suspensa est. Nobis ergo, meritis licet imparibus, ad generalatus fastigium assumptis, fuit quidem in votis vos omnes et singulos praesentes, in Cistercio hoc anno videre et amplecti, sed obstiterunt tam tardatio litterarum Apostolicarum quam varia et adversa impedimenta, ita ut in sequentem annum (sic annuente Sancta Sede), prorogare decreverimus saepe dictum Capitulum nostrum generale, quod vobis indicendum duximus, prout praesentium serie nostra paterna, plenaria totius Ordinis, eiusdemque Capituli generalis qua fungimur auctoritate in archicoenobio nostro Cistercii, totius Ordinis capite in ducatu Burgundiae et Cabilonensi dioecesi, ad diem decimam sextam mensis maii proximi millesimi sexcentesimi septuagesimi secundi feria nempe secunda post dominicam in qua ad Introitum missae *Cantate* dici consuevit indicimus, ibique celebrandum denuntiamus, convocamus, statuimus atque decernimus. Quo in Capitulo de pacis et charitatis custodia, disciplinae et sacri Ordinis censura custodienda, deque observatione sanctae regulae promovenda, de rituum disparitate amovenda et uniformitate restituenda, de agendis et reformandis in posterum in timore Dei iuxta regularia Ordinis instituta, et constitutiones Apostolicas, ac de aliis multiplicibus et arduis negotiis quae non nisi omnium nostrum mutua sollicitudine et auctoritate dirimi ac terminari possunt, vobiscum agere, Deo bene iuvante, et tractare intendimus. Ne tamen huic tam sancto operi absolvendo et perficiendo deesse velitis, vos paterno affectu rogamus et hortamur, et nihilominus vobis et cuilibet vestrum districte praecipiendo mandamus in virtute salutaris obedientiae necnon sub poenis in constitutione Benedicti PP. XII, aliisque arbitrio nostro et Capituli nostri generalis infligendis, quatinus canonico seu legitimo cessante impedimento (de quo per nuntium aut litteras sicut etiam de statu monasteriorum vestrae curae commissorum certos Nos faciatis) ad Capitulum generale, intra eam diem, ibi celebrandum conveniatis, ut ea ipsa die mane primam nostram sessionem habere valeamus. Ne ulla vero ignorantiae causa… *etc. ut in forma consueta*. Iniungimus insuper … *etc.* Et quoniam praesentium … *etc.* — Datum Cistercii sub nostra, et nostri secretarii subscriptionibus, et maioris nostri sigilli appensione, die prima mensis octobris anno Domini millesimo sexcentesimo septuagesimo primo. Sic signatum : F. Ioannes Abbas Cisterciensis generalis. Et infra : de mandato praefati Reverendissimi Domini D. mei Abbatis Cisterciensis Generalis. F. Gabriel Girard secretarius. ACTA CAPITULI GENERALIS celebrati apud Cistercium die 16 maii et sequentibus anno Domini 1572. 1.  Celebrata missa solemniter de Spiritu Sancto, ut moris est, convenerunt simul in Capitulo, cum conventu Cistercii, Reverendissimus Dominus noster, Reverendi admodum quatuor primarii abbates, Reverendi domini abbates viginti quinque, officiales Ordinis, et alii ad praesens Capitulum vocati. 2.  Habita oratione per Rmum D. N. stetit in medio D. Ioannes Malgoirez Procurator in Curia, qui *Breve* Apostolicum exhibuit Rmo D. N. declarans Summum Pontificem se commendare precibus Capituli et totius Ordinis. Quo *Brevi* perlecto, prodiit in medium R. D. de S. Urbano cum socio sibi adiuncto, qui alterum *Breve* Apostolicum eidem Rmo D. N. consignavit ; quod similiter lectum, acceptatum, opponentibus solis abbatibus Strictioris Observantiae, et registratum fuit. Utriusque autem *Brevis* tenor hic erat. 3.  Dilectis filiis abbati generali, ceterisque abbatibus Ordinis Cisterciensis in Capitulo generali congregatis. Dilecti filii, salutem et apostolicam benedictionem. — Perspecta Nobis adeo est religiosa praestantia vestra, ut profecto non dubitemus, quin novis usque evangelicae perfectionis incrementis proficere omni studio sitis curaturi ; ut ad paternam tamen sollicitudinem nostram praecipue vos pertinere intelligatis, proficiscente istuc ad Capitulum Procuratore Ordinis generali, omittendas non duximus pontificias ad id hortationes, a quibus scilicet in via Domini currentibus valida vobis calcaria admoveantur, ut comprehendatis. Vestrum igitur fuerit pronas eisdem cordis aures praebere, extirpatisque funditus privatarum contentionum radicibus unice incumbere, ut optimis instituti vestri constitutionibus vosmetipsos magis magisque conformetis, clarioribus in dies christianarum virtutum fulgoribus reliquis Ordinibus incitamento futuri. A singulari vero pietate vestra intimi huiusce solatii argumentum prorsus expectantes, vobis, dilecti filii, apostolicam interim benedictionem ex animo impertimur. — Datum Romae apud S. Mariam Maiorem, sub annulo Piscatoris, die secunda aprilis anno 1672, Pontificatus nostri anno secundo. Marius Spinola. 4.  Ad futuram rei memoriam. Exponi Nobis nuper fecit dilectus filius Procurator generalis Ordinis Cisterciensis, quod in Capitulo generali dicti Ordinis nona et sequentibus diebus maii 1667 Cistercii, in executionem litterarum f.r. Alexandri PP. VII, praedecessoris nostri in simili forma *Brevis* super reformatione generali eiusdem Ordinis, die 19 aprilis 1666 expeditarum, celebrato, tunc existentes abbates Germaniae Ordinis praefati protestati sunt de recurrendo ad Summum Pontificem pro dilucidatione quorumdam punctorum difficilium in eisdem litteris contentorum, eamque protestationem r. m. Clemens PP. IX, etiam praedecessor noster, de nonnullorum S. R. E. cardinalium, et romanae Curiae praelatorum, super reformatione generali Ordinis huiusmodi deputatorum consilio, per quasdam suas pariter in forma *Brevis* die 26 februarii 1669 emanatas litteras admisit, et puncta proposita ad eosdem cardinales et praelatos discutienda atque decidenda remisit. Cum autem, sicut eadem expositio subiungebat, inter puncta sic proposita, unum fuerit, quod in praefatis Alexandri praedecessoris nostri litteris dispositum reperiretur, ut abbas Cistercii et quatuor primarii abbates in dicto Capitulo eligerent de more generales Diffinitores, ita tamen, ut unusquisque illorum eligere deberet saltem duos ex abbatibus Strictae Observantiae, adeo ut in universum in diffinitorio vocem decisivam haberent abbates viginti quinque, videlicet abbas Cistercii, et quatuor primarii abbates, item Diffinitores decem ex Communi, et totidem ex Stricta Observantia, et hoc quidem in Capitulo supradicto factum fuerit. Verum si ad futura subsequentia Capitula generalia Ordinis praefati traheretur huiusmodi aequalitas Diffinitorum ex utraque Observantia assumendorum, id abbatibus Communis Observantiae, quippe qui in longe maiori sunt numero quam abbates Strictae Observantiae huiusmodi, nimis grave esset. Nobis propterea dictus Procurator generalis mox in Galliam ad generale Capitulum dicti Ordinis profecturus, ut occurratur controversiis, quae super hoc inter abbates Communis et Strictae Observantiae oriri possent, et ad pacem inter eos magis firmandam humiliter supplicari fecit, ut in praemissis opportune providere de benignitate Apostolica dignaremur. Nos igitur ipsius Procuratoris generalis votis hac in re favorabiliter annuere volentes, eumque equibusvis [a quibusvis] excommunicationis, suspensionis et interdicti, aliisque ecclesiasticis censuris et poenis a iure vel ab homine quavis occasione vel causa latis, si quibus quomodolibet innodatus existit, ad effectum praesentium dumtaxat consequendum, harum serie absolventes, et absolutum fore censentes, huiusmodi supplicationibus inclinati, de memoratorum cardinalium et praelatorum consilio, praenarratam dispositionem supradictarum Alexandri praedecessoris litterarum super aequalitate numeri Diffinitorum ex Communi et Stricta Observantis huiusmodi assumendorum sat impletam fuisse unica vice in Capitulo, ut praefertur, celebrato, nec afficere in futurum, auctoritate Apostolica tenore praesentium declaramus ; decernentes easdem praesentes litteras semper firmas, validas et efficaces existere et fore, suosque plenarios et integros effectus sortiri et obtinere, ac illis ad quos spectat et pro tempore spectabit, in omnibus et per omnia plenissime suffragari, et ab eis respective inviolabiliter observari ; sicque in praemissis per quoscumque iudices ordinarios et delegatos, etiam causarum Palatii Apostolici Auditores, iudicari et diffiniri debere, ac irritum ac inane, si secus super his a quoquam, quavis auctoritate, scienter vel ignoranter, contigerit attentari ; non obstantibus praemissis, ac constitutionibus et ordinationibus Apostolicis, ceterisque contrariis quibuscumque. Volumus autem, ut ipsarum praesentium litterarum transumptis [transsumptis] seu exemplis etiam impressis, manu alicuius notarii publici subscriptis, et sigillo personae in ecclesiastica dignitate constitutae munitis, eadem prorsus fides adhibeatur ipsis praesentibus, si forent exhibitae et ostensae. — Datum Romae apud S. Mariam Maiorem, sub annulo Piscatoris, die 22 aprilis 1672, Pontificatum nostri anno secundo. Sic signatum : J. G. Slusius. 5.  Statim ac hoc ultimum *Breve* publice perlectum est, modeste et cum reverentia, accepta prius licentia, surgens R. D. de Caduino supplicavit ut executioni mandaretur *Breve* Apostolicum Alexandri PP. VII insertum registris magni Consilii virtute patentium litterarum Regis christianissimi, quo praescribitur ut in Capitulo generali decem Diffinitores Strictioris Observantiae assumantur constituturi [constitutum] cum aliis vicenarium quintum numerum Diffinitorum eiusdem Capituli, maxime cum *Breve* Apostolicum in praesenti lectum quo explicatur *Breve* Alexandri PP. VII circa Diffinitores Capituli fuerit obtentum partibus non auditis, et non sit munitum patentibus litteris regiis, sicut de more est in Gallia. 6.  Hoc peracto, secesserunt Rmus D. N. et RR. adm quatuor primarii abbates in diffinitorium, sicut moris est, et post elapsam horam cum media circiter reversi sunt in Capitulum, toto coetu expectante et audiente interim lectionem *Clementinae*, hoc est bullae Clementis IV circa regimen Cisterciense editae. 7.  His reversis, lecta est per D. Ludovicum Meschet, secretarium Rmi D. N. ordinatio totius Capituli quae talis est. *Diffinitores* : Rmus D. N. de **Cistercio**, R. D. de Stamedio, R. D. de Altaripa, R. D. de S. Urbano, R. D. de Pietate, monasteriorum abbates. Rdus adm D. de **Firmitate**, R. D. de Novo Castro, R. D. de Veteri villa, R. D. de Valle dulci, R. D. de S. Ioanne in Stambs, monasteriorum abbates. Rdus adm D. de **Pontigniaco**, R. D. de Caduino, R. D. de S. Sulpitio, R. D. de Leoncello, R. D. de S. Remigio, monasteriorum abbates. Rdus adm D. de **Claravalle**, R. D. de Fulcardimonte, R. D. de Morimundo Mediolanensi, R. D. de Laude, R. D. de Precibus, monasteriorum abbates. Rdus adm D. de **Morimundo** R. D. de S. Benedicto, R. D. de Valle Richerii, R. D. de Porta Gloni, R. D. de Grissovio, monasteriorum abbates. *Confessarii* : D. Blasius Leaulté prior de Thoroneto, D. Renatus Du Bois prior de Fontanis albis, D. Germanus l’Evesque prior de Castellariis. *Magistri caerimoniarum* : Rdus adm D. de Claravalle, DD. prior et supprior Cistercii. *Auditores computationum* : R. D. de Pinu, R. D. de Feneriis monasteriorum abbates ; D. Franciscus Crevel prior de Voto, D. Iacobus Ardelu prior de Loco regio, D. Carolus Le Bourgeois prior de Karoli loco. *Contractuum examinatores* : R. D. de Columba, R. D. de Carmeia monasteriorum abbates ; D. Carolus Jamin prior de Oratorio, D. Claudius Crescent prior de Bello prato, D. Franciscus Faypoux prior de Eschalariis. *Notarii abbates* : R. D. de Castellione, R. D. de Ponte frigido monasteriorum abbates. *Promotores causarum* : D. Ioannes Tedenat prior titularis de Gratia nostrae Dominae, D. Benedictus Henry prior Claraevallis. *Receptores excusationum* : D. Edmundus La Teule prior Cistercii. D. Ioannes Malgoirez procurator generalis in Curia, D. Altinus Proust prior de Firmitate. *Notarii ad pedes* : D. Ludovicus Meschet secretarius Rmi D. N., D. Gabriel Girard capellanus eiusdem Rmi D. N. *Portarii diffinitorii* : D. Philippus Briand prior de Buxeria Andegavensi, D. Stephanus Bidard prior de Reliquiis. *Benemeriti de ordine* : D. Ioannes Malgoirez procurator generalis in Curia ; D. Magnus Herbst prior Salemitanus, secretarius Congregationis Superioris Germaniae ; D. Edmundus Perinelli secundus Visitator et deputatus Congregationis Tusciae ; D. Candidus Pfeiffer, prior Montis Pomerii, deputatus Austriae, Styriae, Carinthiae, et Carniolae ; D. Michael Guardiola, prior et administrator monasterii de Escarp ex Arragonia, Navarra, Valentia et Cathalaunia ; D. Eugenius Hauman, religiosus de Nova cella, praepositus Vallis S. Mariae syndicus et deputatus Bohemiae, Moraviae et utriusque Lusatiae ; D. Michael Antonius Hacki deputatus provinciae Poloniae et Prussiae. 8.  Hac serie et ordinatione perlectis, surrexit cum gravitate et modestia praedictus R. D. de Caduino qui, petita et obtenta licentia, inhaerens praefatae suae protestationi, declaravit tam nomine suo quam RR. DD. abbatum omnium Strictioris Observantiae, quorum etiam nominibus antea, ut praefatum est, locutus fuerat, se protestari de nullitate omnium gerendorum in praesenti Capitulo nisi compleatur numerus Diffinitorum secundum tenorem praefati *Brevis* Alexandri VII, in tabulis magni Consilii Regis inserti. Statimque surrexit R. D. de Precibus et cum eo qui aderant octo alii RR. DD. abbates Strictioris Observantiae, quorum nomine sicut et suo idem protestatus est, et omnes praefati S. O. RR. DD : abbates declaraverunt se recessuros a Capitulo generali nisi praedictum *Breve* Alexandri VII circa decem Diffinitores S. O. pro Capitulo celebrando observetur. Quo dicto, finita hac prima sessione, omnes abierunt. 9.  Hora secunda pomeridiana, dato signo pro diffinitorio, convenerunt in solitum locum cum Rmo D. N. quatuor RR. adm primarii abbates, ceterique RR. DD. abbates tam Diffinitores quam officiales iuxta sui praescripti muneris partes, exceptis RR. DD. abbatibus S. O., qui in prima sessione protestati fuerant, et primus de Promotoribus D. Ioannes Tedenat tria requisivit : primo vocandos esse et amice inducendos praefatos S. O. RR. DD. abbates ad exercenda sua munia in diffinitorio. Secundo deliberandum esse si qui benemeriti de Ordine recensiti sunt in ordinatione Capituli debeant adesse praesentes diffinitorio, ut ibi sua voce consultativa gauderent. Tertio monendos esse omnes qui habent negotia in praesenti Capitulo peragenda, ut sua instrumenta et memorialia porrigant Promotoribus, qui possint pro suo munere, de illis referre Capitulo. 10.  Circa primam requisitionem votis et suffragiis praesentium RR. abbatum quatuor primorum et aliorum RR. DD. Diffinitorum collectis per Rmum D. N. per capita personarum diffinitum est, mittendos esse duos RR. DD. abbates de S. Sulpitio et de Stamedio et praefatos RR. DD. S. O. abbates absentes pro illis provocandis amica via ut interessent diffinitorio. Tunc adm R. D. de Firmitate tribus aliis adm RR. DD. primis abbatibus et adhaerentibus declaravit se non posse nisi ventilando et non opinando suam sententiam dicere usque dum completum sit Diffinitorium, et more consueto sententiae ferantur. Circa secundam et tertiam requisitionem tunc nihil decretum est. 11.  Post elapsum aliquot tempus, reversi sunt RR. duo abbates deputati ad RR. DD. abbates S. O. et renuntiarunt RR. DD. abbates S. O. desiderare antequam responsum darent ut sibi proferentur authentica transumpta [transsumpta] tam ordinationis Capituli quam *Brevis* Apostolici praefati spectantis numerum Diffinitorum Capituli ex utraque Observantia. 12.  Hac audita relatione, collatis suffragiis a Diffinitoribus praesentibus, simul et a RR. adm primariis abbatibus, conclusum est mittendos esse ad RR. DD. abbates S. O. duos notarios ad pedes, videlicet D. Ludovicum Meschet et D. Gabrielem Girard, qui deferrent praedicta transumpta [transsumpta] tam *Brevis* Apostolici quam ordinationis Capituli, signatae ab unico superstite notario abbate Capituli, videlicet R. D. de Ponte frigido. 13.  Sed cum protraheretur mora reditus praedictorum deputatorum, et audito signo ad Vesperas, surrexit totus coetus praescribente Rmo D. N. et exivit rediturus post aliquod tempus et auditurus responsionem referendam a praedictis deputatis notariis ad pedes. Iterum congregato coetu in diffinitorio remissi sunt ad praefatos RR. DD. abbatae S. O. praedicti notarii ad pedes responsionem ab iis audituri et relaturi. 14.  Qui reversi retulerunt praefatos RR. DD. abbates S. O. postulare ut sibi non tantum proferentur transumpta [transsumpta] sed et originalia praedictorum *Brevis* Apostolici et ordinationis Capituli. Super quo praemissa deliberatione et suffragiis auditis capitatim ut supra, pronuntiatum est per Rmum D. N. non iuxta rigorem iuris sed amica via procedendum esse et deferenda praedicta originalia ad praefatos RR. DD. abbates per notarios praedictos ad pedes. 15.  Quod cum notarii praedicti fecissent, reversi retulerunt RR. DD. abbates S. O. respondisse se non posse venire in diffinitorium, nisi in eo compleatur numerus denarius Diffinitorum S. O. et se sufficienter esse instructos per exhibitionem originalium et responsum daturos quamprimum secundum formam iuris. Ad eosdem RR. DD. abbates S. O. moram responsionum protrahentes, iterum remissus est alter ex praedictis notariis ad pedes, videlicet D. Ludovicus Meschet, pro responso audiendo et referendo. Qui rediit dicens eos intra breve tempus responsuros post peractos quosdam actus seu instrumenta in quibus aliquid deerat perficiendum. 16.  Elapso aliquanto adhuc tempore idem notarius ad pedes remissus eadem de causa ad eosdem. Qui retulit eosdem praedictos RR. DD. abbates S. O. sua acta nondum absolvisse, et eos dixisse quod etiam si essent absoluta non possent ea tradere in manus praefati notarii tamquam personae deputatae a Capitulo, cum Capitulum seu diffinitorium completum non agnoscant iuxta formam Ordinis et *Brevis* Apostolici Alexandri PP. VII. Attamen sui esse propositi sua responsa confidenter tradere in manus eiusdem D. Ludovici Meschet tamquam secretarii ordinarii Rmi D. N. — Hic terminata est pro prima die congregatio Diffinitorii. 17.  Sequenti die, scilicet 17 post missam solemnem de Beata Maria, ad sonum campanae maioris, ut solitum est, congregatum est Diffinitorium, e quo absentes fuerunt praedicti RR. DD. abbates S. O. Et dixit Rmus D. N. RR. DD. abbates S. O. ad se venisse petituros facultatem recedendi a Cistercio, seque eis respondisse non fas esse sibi hanc licentiam concedere nisi prius admonito diffinitorio. Postea Rmus D. N. proposuit praestandum esse iuramentum ab illis Diffinitoribus et ceteris officialibus, qui illud adhuc non praestiterant iuxta morem solitum, de obeundis fideliter suis muneribus. Quo audito, R. adm D. de Firmitate cum gravitate et modestia declaravit non esse hoc iuramentum praestandum nisi dum compleatur ex iure Diffinitorium per praesentiam 25 Diffinitorum. Et cum non ita res se haberent in praesenti protestari se contra praefatam propositionem ; et illi adhaeserunt tres alii RR. adm. primarii abbates huiusque protestationis omnes actum postulerunt. 18.  Contra institit Rmus D. N. et dixit non propterea debere impediri tam iuramentum reliquorum Diffinitorum quam Capituli prosecutionem, cum Diffinitores habeant ius suum pro tenendo Capitulo ex ordinatione et dispositione Diffinitorum et officialium. R. adm. D. de Firmitate reposuit inquirendum esse quare Germaniae RR. DD. abbates ad Capitulum non accesserint, ut cognoscatur ex quo defectu proveniat incompletum Capitulum per absentiam abbatum. Et statim R. D. de Altaripa declaravit sufficere Germanis ut per deputatos suos conveniant iuxta suae Congregationis statuta. Petito rursus iuramento per Rmum D. N., RR. adm quatuor primi abbates propter praefatam rationem incompleti Diffinitorii iurare se non posse protestati sunt. Et addidit R. adm D. de Claravalle sibi quidem imputari a quibusdam, ut accepit per rumorem, se esse in causa cur recedere velint RR. DD. abbates S. O., et propterea se sincere et ex conscientia iurare id sibi tribui contra veritatem, seque postulare actum huius sui iuramenti et publicae declarationis. 19.  Declaravit exinde Rmus D. N. se solum cum iis vel etiam paucioribus Diffinitoribus qui iurarent habiturum Capitulum generale, quia illi soli censentur plene Diffinitores qui iuramento astricti sunt ; et huius suae declarationis actum petiit. Et cum R. adm D. de Claravalle proposuisset non sic haberi posse Capitulum quamdiu denudaretur Diffinitorium tot suis Diffinitoribus, Rmus D. N. dixit suae non fuisse intentionis prohibere neque directe neque indirecte celebrationem Capituli per tot recedentes Diffinitores et per causas eorum recessus, et huius rei actum petiit ; et addidit Rmus D. N. multa fuisse Capitula generalia celebrata, in quibus nec numerus 25 Diffinitorum fuerat, imo in quibus nec abbas Cistercii et alii duo ex quatuor primariis abbatibus aderant. 20.  Requisivit R. adm D. de Firmitate ut publice legeretur instrumentum relictum et intimatum a RR. DD. abbatibus S. O. ut eorum absentiae rationes innotescerent. Respondit Rmus D. N. prius esse iurandum a RR. DD. Diffinitoribus illis qui huc usque non iuraverant. R. D. de S. Urbano, nomine RR. DD. abbatum Germaniae protestatus est se tam apud Summum Pontificem quam apud Imperatorem conquesturum, nisi observetur *Breve* Apostolicum quod exhibuerat in Capitulo et procedatur sine mora ad ulteriorem celebrationem Capituli generalis. R. adm D. de Firmitate ad hoc respondit difficultates istas oriri ex defectu abbatum Germaniae ; ii enim si, sicut iuris est, accessissent non ex penuria abbatum perturbaretur ordo Capituli generalis, quod 25 Diffinitoribus iuxta praedictum *Breve* debet constare. Retulit R. D. de S. Urbano deputatos Germaniae accessisse. 21.  Instante Rmo D. N. ut fieret iuramentum, institit R. adm D. de Firmitate istum ritum non debere fieri nisi adsit numerus completus Diffitorum [Diffinitorum] 25, qui tot constitutionibus Apostolicis et Ordinis et etiam ultimo *Brevi* Apostolico praescribitur necessarius, et antiqua ac inviolabili consuetudine confirmatur. R. adm de Claravalle exposuit necessario videnda esse acta per RR. DD. abbates S. O. exhibita, ut inde possit iniri consilium de rebus agendis in praesenti casu insolito. Tunc lectum est praefatum instrumentum porrectum per RR. DD. abbates S. O. (quod quidem instrumentum gallico idiomate expressum est) D. Ludovico Meschet a quo fuit exhibitum, et lectum per D. Benedictum Henry priorem Claraevallis, alterum Promotorem nominatum, quod est tenoris sequentis. 22.  Les abbés soussignés s’étant transporté en l’abbaye de Cisteaux en conséquence de l’Indiction du Chapitre général de la présente année 1672, qui leur a été envoyée par le Rme abbé de Cisteaux, ont comparu audit Chapitre le lundy seizième du mois de mai, dudit an, où étant, après l’ouverture faite dudit Chapitre par ledit Rme abbé de Cisteaux, et après la lecture de la *Charte de charité*, se seroit présenté D. Jean Malgoirés, procureur général dudit Ordre en Cour de Rome, et auroit présenté un Bref de N. S. Père le Pape Clément X a présent séant, adressé au Chapitre, par lequel Sa Sainteté se recommandoit aux prières dudit Chapitre et les exhortoit à célébrer leur Chapitre pour les fins pour lesquelles il a été établi, sçavoir : pour la manutention et la perfection de l’Observance régulière dudit Ordre, duquel Bref la lecture ayant été faite publiquement, le R. abbé de S. Urbain auroit présenté un autre Bref de Sa Sainteté donné à la requeste dudit Malgoirés, procureur général en cour de Rome, sans avoir entendu ni appelé aucune partie, par lequel Sa Sainteté déclaroit que ce qui avoit été ordonné par un autre Bref du Pape Alexandre VII du 19 avril 1666, que dans ledit Chapitre il seroit nommé dix Définiteurs du nombre des abbés de l’Étroite Observance dudit Ordre, sçavoir : deux au moins par chacun des cinq premiers Pères, n’avoit été ordonné que pour le Chapitre de l’année 1667. Après lecture duquel Bref le R. abbé de Cadouin, le plus ancien des abbés de ladite Étroite-Observance se seroit levé et auroit représenté avec respect que ledit Bref dudit Pape Alexandre VII du 19 avril 1666 avoit été reçu en France par arrêt du Conseil d’État de Sa Majesté très chrétienne du 14 juillet 1666, et revêtu de ses lettres patentes du même jour et renvoyé au grand Conseil de Sa Majesté, où il auroit été enregistré par arrest du 6e jour d’aout suivant, en conséquence de quoy ledit Bref auroit été reçu dans le dernier Chapitre général dudit Ordre du 9 mai 1667, et que les abbés de ladite Étroite-Observance se seroient soumis audit Bref pour obéir aux autorités souveraines du Pape et du Roy, sous le bénéfice néanmoins des protestations par eux faites dans ledit Chapitre et insérées dans les registres d’iceluy, lesquelles il réiteroit et renouvelloit ; qu’au contraire ledit nouveau Bref du 22 du mois d’avril 1672 avoit été rendu sans aucune connaissance de cause, et sans avoir entendu ni appelé les parties, et n’étoit point reçu en France par Sa Majesté ni revêtu de ses lettres patentes, et conséquemment ne pouvoit être exécuté suivant les lois du royaume, qu’il s’opposoit à l’exécution d’iceluy, tant en son nom qu’en celuy des abbés et religieux de ladite Étroite-Observance, et requéroit qu’il fut procédé à la nomination des Définiteurs du présent Chapitre général aux termes et conformément au Bref du Pape Alexandre VII, 1666 ; autrement et à faute de quoy il protestoit de nullité de ce qui seroit fait ou pourroit être fait cy après. Sur quoy le Rme abbé de Cisteaux auroit ordonné que lui et les quatre premiers abbés se transporteroient au Définitoire pour y procéder à la nomination des Définiteurs dudit Chapitre, où estant demeurez environ deux heures de tems, il seroient rentré dans ledit Chapitre et ledit Rme abbé de Cisteaux auroit ordonné à son secrétaire de faire la lecture de la disposition et ordination des Définiteurs et officiers dudit Chapitre, laquelle ayant été faite, ledit R. abbé de Cadouin ayant remarqué que dans icelle on n’avoit nommé pour Définiteurs que six des dits abbés de l’Étroite-Observance au lieu de dix que le Bref du Pape Alexandre VII ordonne être nommez, se seroit de ce chef levé et auroit respectueusement remontré et déclaré qu’attendu que ladite nomination des Définiteurs n’avoit point été faite conformément audit Bref du Pape Alexandre VII, authorisé [autorisé] des lettres patentes du Roy et registré au grand Conseil, il s’opposoit à l’exécution d’icelle, tant en son nom qu’en celuy de tous les abbés et religieux de l’Étroite-Observance, protestoit de nullité de tout ce qui seroit fait, réglé et ordonné dans ledit Chapitre, comme étant contraire aux formes prescrites dans ledit Bref du Pape Alexandre VII, et composé d’autres personnes que celles que ledit Bref requéroit, déclaroit qu’il ne pouvoit assister audit Chapitre, ni lui ni les autres de ladite Étroite-Observance, protestoit de se pourvoir par toutes voyes dues et raisonnables ; le tout sans se départir des protestations faites par lesdits abbés de l’Étroite-Observance dans ledit Chapitre de l’an 1667, auxquelles il adhéroit et les renouvelloit autant que besoin en seroit. Et à l’instant tous les abbés de ladite Étroite Observance présents audit Chapitre se seroient levés et auroient d’une voix déclarez qu’ils adhéroient aux déclarations, oppositions et protestations faites par ledit R. abbé de Cadouin. Et le R. abbé de Prières l’un d’iceux adhérant aussy de sa part à tout ce que dessus, auroit d’abondant requis et supplié mon Sieur le lieutenant général du Baillage de Dijon, et mon Sieur le Procureur du Roy présens audit Chapitre de se souvenir de leurs dites déclarations, oppositions et protestations, et de leur en vouloir donner acte. Et auroit ledit R. abbé de Cadouin requis les Pères dudit Chapitre de luy en donner aussy pareillement acte. A laquelle réquisition tous lesdits abbés de l’Étroite Observance présens ont encore adhéré, et surtout ce que dessus ledit Rme abbé de Cisteaux auroit dit qu’il seroit délibéré dans le Définitoire, après il se seroit levé et retiré dudit lieu avec tous les autres abbés et autres personnes présentes audit Chapitre. Après quoy vers les trois heures après midy, les R. abbés de S. Sulpice et de Tamiers seroient venus de la part du Rme abbé de Cisteaux et autres abbés dudit Ordre les avertir qu’ils les attendoient au Défininitoire [Définitoire] ; à quoy ils auroient fait réponse qu’ils demandoient copie tant de l’ordination du Chapitre général que du Bref susdit du 22 avril 1672. Lesquelles copies leur ont été données par Dom Louis Meschet secrétaire dudit Rme abbé de Cisteaux. Ensuite de quoy, lesdits abbés soussignez voyant qu’il n’y avoit aucun changement dans les nominations des Définiteurs, ont persisté en leurs réquisitions, oppositions et protestations cy dessus, et déclaré qu’ils ne peuvent se trouver au Définitoire, protestant de se pourvoir pardevant [par devant] qui ils trouveront bon être, et demandant acte tant audit Rme abbé de Cisteaux et autres abbés qu’au Sieur Lieutenant général du Baillage de Dijon, qui s’est trouvé présent lors de la nomination desdits Définiteurs. — Fait à Cisteaux ledit jour 16 du mois de mai 1672. Ainsy signé : fr. Pierre abbé de Cadouin ; fr. Jacques abbé de Foucarmont ; fr. Guillaume abbé de la Vieuville ; fr. Pierre abbé de Pin ; fr. Pierre abbé de la Colombe ; fr. Dominque [Dominique] abbé de Valricher, fr. Claude abbé de Châtillon ; fr. Etienne abbé de la Charmoye ; fr. Jean abbé de Prières ; et fr. Jean abbé de la Piété. 23.  Hoc actu lecto R. adm D. de Claravalle, cui adhaeserunt tres alii, RR. adm primarii abbates, exhortatus est omnes praesentes ad pacem, concordiam et unitatem spiritu pro felici successu huius Capituli et boni regiminis Ordinis, ad idque rogandos esse, et si opus sit interpellandos, atque etiam per vim obedientiae adducendos RR. DD. abbates S. O. ad exsequenda munia sibi iniuncta in ordinatione Capituli, ut sic Capitulum possit perfici iuxta leges et consuetudines Ordinis. Quod si renuerint adesse protestandum esse quod ab illis repeterentur sumptus et impensae istius Capituli, quod ob illorum absentiam et recessum non poterat absolvi secundum Ordinis morem per 25 Diffinitores. Attamen si perseveraverint in suo proposito RR. DD. abbates S. O. supplendum esse alia via numerum Diffinitorum pro habendo quantum fieri poterit, Capitulo generali, secundum legem de 25 Diffinitoribus. 24.  R. D. de S. Benedicto, cui se adiunxit R. D. de Porta Gloni, declaravit se libentissime deserturum esse locum Diffinitoris ut posset repleri per aliquem ex RR. DD. abbatibus S. O., et sic ad vicenarium quintum numerum perduci Capitulum posset per reditum RR. DD. abbatum S. O., dummodo fieri posset sine violatione *Brevis* Apostolici. Requisivit *D.* Franciscus Tedenat, alter e Promotoribus, ut cogerentur S. O. RR. DD. abbates ad implendas suas partes, sibi in ordinatione Capituli commissas, cum iam satis essent amice invitati. Super quo unanimi consensu omnium praesentium deputati sunt RR. DD. de Novo Castro et de Stamedio, qui praefatis RR. DD. abbatibus S. O. nomine Rmi D. N. et totius Ordinis quantum fieri potest, in praesenti casu, eis praeciperent adesse Diffinitorio et suis fungi officiis. 25.  Redierunt praefati DD. deputati et retulerunt responsum praedictorum RR. DD. abbatum S. O. esse, se non posse obedire nisi habeatur Capitulum secundum formam praescriptam in *Brevi* Alexandri VII, quod receptum est in Gallia, ultimum autem *Breve* delatum per R. D. de S. Urbano non esse munitum iis litteris quae in Gallia desiderantur ut vim possit habere. Requisivit alter e Promotoribus praefatus D. Tedenat, ut consultorum desumeretur mens circa praesentem casum, et videretur si posset haberi Capitulum, quamdiu esset incompletus numerus solitus Diffinitorum. Cum inciperet Rmus D. N. ab iis consultoribus vocatis siscitari [sciscitari] sententiam, respondit R. adm D. de Firmitate non posse id fieri nisi prius habita deliberatione Diffinitorii et collectis vocibus praesentium ; et cum Rmus D. N. inciperet suffragia praesentium Diffinitorum desumere capitatim, exposuit R. adm D. de Firmitate non eum esse morem in Ordine ut a singulis Diffinitoribus sumerentur sententiae sed unumquodque caput filiationis debere suos Diffinitores convocare atque ab iis recipere sententiam, et postea per filiationes esse opinandum patre filiationis cum sua filiatione proferente sententiam, et huic declarationi adhaerere se protestati sunt tres alii RR. adm primarii abbates. 26.  Instante Rmo D. N. debere fieri decretum de continuando Capitulo generali, etiam incompleto numero Diffinitorum, surrexit R. D. de Stamedio dicens se tamquam primum Diffinitorem Rmi D. N. postulare ut fiat decretum de prosequendo Capitulo, etiam si numerus Diffinitorum solitus non esset absolutus et ut capitatim, non per filiationes, a Diffinitoribus sententiae dicerentur. Requisivit D. Ioannes Tedenat, unus e Promotoribus, ut deliberaretur an possit et debeat suppleri Diffinitorum deficiens numerus ob absentiam eorum qui recesserunt, per religiosos non abbates ; circa hanc requisitionem Rmus D. N. a R. adm D. de Firmitate rogavit sententiam, qui respondit deliberandum esse per filiationes secundum consuetudinem servatam huc usque in Capitulis generalibus, et huic suae responsioni se adiunxerunt tres alii RR. adm primarii abbates. 27.  Statim requisivit R. D. de Stamedio, tamquam primus Diffinitor, ut Rmus D. N. ante omnia exigeret a RR. adm quatuor primariis abbatibus iuramentum, exegit Rmus iuramentum a R. adm D. de Firmitate qui respondit se non posse iurare nec debere nisi pro habendo Capitulo iuxta morem solitum, deliberando per filiationes et numero completo Diffinitorum. Tunc imminente hora fere duodecima, dixit R. adm D. de Pontigniaco horam esse plusquam provectam ut termineretur praesens sessio, seque non posse ob infirmitatem diutius remanere, et sic salutato Rmo D. N. totoque coetu praesenti, exivit e Diffinitorio. In deliberationem autem misit Rmus D. N. an et per quos esset supplendus numerus Diffinitorum absentium S. O., sed volens capitatim vota Diffinitorum colligere, tres RR. adm DD. primi abbates tempus rogaverunt ut de re tanti momenti serius consultare possent ; quod cum eis concessum fuisset, statim totus consessus solutus est. 28.  Eadem die, hora circiter secunda pomeridiana, dato signo ad Diffinitorium, in illud convenire Diffinitores et officiales Capituli antea nominati, exceptis praefatis S. O. RR. DD. abbatibus, qui iam recesserant, et incepit D. Ioannes Tedenat Promotor urgere diversis rationibus et niti probare non esse supplendum numerum Diffinitorum per religiosos non abbates, nec vota per filiationes esse sumenda in Diffinitorio, requirens ut ea de re deliberaretur. Tunc R. adm D. de Firmitate declaravit huc usque in praecedentibus sessionibus nihil esse propositum et deliberatum, nec potuisse quidquam proponi et deliberari ob defectum absoluti numeri Diffinitorum, et quidquid dictum fuit tantum ventilando et non opinando ac veluti inquisitione mediorum pro inchoando Capitulo et habendo, res esse agitatas, et cum medium illud non potuerit per tot consultationes inveniri, nihil superesse in tanto discrimine nisi cessandum neque viam ullam apparere deliberandi capitulariter super propositione facta a Promotore, addiditque quod cum hic tempus tereretur inutiliter et iam quarta sessio fieret sine ullo progressu, protestatus est se ex impossibilitate peragendi Capitulum iuxta ritum et leges Ordinis recessurum ; declarans tamen ne labor itineris ingratus et inutilis videretur paucis abbatibus numero sex aut septem qui de provinciis extra regnum accessere paratum se esse tractare negotia Ordinis more comitiorum intermediorum. Quibus negatis, recessit, eiusque protestationi adhaerere se declararunt RR. adm alii primarii abbates, maximeque R. adm D. de Claravalle, qui multis sermonibus ad pacem et concordiam conferentibus, tam Rmum D. N. quam universum coetum adhortatus est, sicuti antea pluries et fere semper fecerat. Super quae alii duo primarii adm RR. abbates recesserunt, protestando omnes se tamquam nullum reputaturos id omne quod ageretur sub nomine Capituli, nisi sit coetus completus more solito per numerum Diffinitorum constitutum, et se daturos in scriptis protestationem, sed ipsam ultimam protestationem R. adm D. de Claravalle praecesserat protestatio Rmi D. N. qua respondens protestationi iam factae a R. adm D. de Firmitate protestatus est et se celebraturum Capitulum generale etiam si duo vel tres haberet solum secum remanentes Diffinitores, quos RR. adm DD. quatuor primarios abbates interpellavit Rmus D. N. simul et alii Diffinitores ut antequam exirent vellent subscribere actis Capituli hoc usque gestis. Qui responderunt nihil factum esse nisi ventilando ideoque actis se non posse subscribere, ordinationi tamen Capituli se libentissime subscripturos. Surrexit D. Benedictus Henry, nominatus secundus Promotor in ordinatione Capituli generalis, et protestatus est se non posse iuramento astringi neque fungi officio Promotoris, cum nullum existimet Capitulum generale ob absentiam plurimorum abbatum, necnon officialium, iuxta constitutiones Summorum Pontificum Clementis IV et Alexandri VII requisitorum ad illud constituendum et celebrandum, seque adhaerere protestationibus quatuor primariorum abbatum. 29.  RR. adm quatuor primariis abbatibus a Diffinitorio modo iam praefato egressis, proposuit Rmus D. N. an videretur RR. DD. Diffinitoribus interpellari debere RR. adm praefatos primarios abbates ut redeant interfuturi Diffinitorio, ibique munere suo ex more solito defuncturi, et decretum est affirmative. Itaque missi sunt RR. DD. de Novo Castro et de S. Benedicto, qui eos et convenirent et rogarent nomine Rmi D. N. et nomine totius Diffinitorii ut redirent ad Capitulum, in eo sua munera, ut moris est, obituri ; addens Rmus D. N. quod si ad dictam interpellationem non redirent, se ipsum demisso coetu dictos RR. adm abbates primarios conventurum et obnixe rogaturum ut non velint se a RR. DD. Diffinitoribus separare, imo ut redeant simul cum aliis decreturi et ordinaturi quod bono Ordinis convenire iudicabitur. 30.  Tunc R. abbas notarius, petita copia loquendi, exposuit Rmo D. N. coram omnibus RR. DD. Diffinitoribus se non posse amplius remanere, quando quidem solutum videbatur esse Capitulum per separationem et protestationes factas contra ipsius validitatem a RR. adm primariis abbatibus. Itaque se petere facultatem exeundi, ceterum se omnia quae hucusque gesta essent ab inchoatione Capituli et actus fideliter et sincere exhibiturum et daturum. Rmus D. N. dixit R. D. abbatem notarium electum fuisse ut officialis Capituli munere fungeretur, atque adeo illum nullatenus posse discedere, maxime cum iam exceperit omnia quae ad hanc usque horam ab incepto Capitulo gesta fuerunt. Se itaque iubere illum remanere, et sicut prius munere suo notarii Capituli fungi. Respondit dictus R. D. abbas notarius obtemperaturum se iussioni, sed se petere dari actum iussionis, et ea conditione se mansurum. Quod concessum est. 31.  Redierunt interim qui ad RR. adm quatuor primarios abbates fuerant deputati, et retulerunt praefatos RR. adm quatuor primarios abbates respondisse interpellationi ipsis a se factae nomine Rmi D. N. et ceterorum RR. DD. Diffinitorum, non recusare se praesentiam suam Diffinitorio, imo libenter redituros dummodo completum esset Diffinitorium, in eoque omnia fierent ex more solito et secundum leges Ordinis. Super quo respondit Rmus D. N. esse de essentia Diffinitorii seu integritate ut semper constet 25 Diffinitoribus suis, cum videre sit in quamplurimis Capitulis generalibus dictum numerum non fuisse completum. Et productis registris Capitulorum generalium exhibitis a D. L. Meschet, notario ad pedes, viderunt omnes et notaverunt dictum numerum incompletum fuisse in Capitulis generalibus 1483, 1507, 1522, 1535, 1540, 1546, 1548, 1550. 32.  Rmus D. N. petiit a R. D. de Laude, ut praestaret iuramentum fieri solitum a Diffinitoribus, quandoquidem ipse electus fuerat Diffinitor in ordinatione Capituli. Respondit praedictus R. D. de Laude se ad iuramentum adigi non posse, quia non erat integrum Capitulum, neque amplius subsisteret post discessum et protestationes contra validitatem ipsius factas a RR. adm primariis abbatibus. Institit D. Ioann. Tedenat, unus e Promotoribus Capituli, et requisivit ut praefatus R. D. de Laude iuraret secundum morem Ordinis. Cui requisitioni respondit praefatus D. abbas se iuraturum, sed protestari se non iurare nisi in quantum continuaretur Capitulum generale. Et de sua protestatione actum petiit. 33.  Hoc facto requisivit idem D. Promotor ut citarentur et audirentur Vicarii generales provinciarum, magistri novitiorum, Procuratores generales, et omnes denique officiales Ordinis, qui rationem ministerii sui reddere cogantur. Sed interim quaesitum est a Rmo D. N. de novitiatibus et de modo uniformi educandi novitios, sive per annum probationis, sive in professorio post professionem. Decretum est statuendam esse hanc uniformitatem. Et quia tunc examinari non poterat talis modus, electi sunt qui huius uniformitatis regulas conderent, et conditas RR. DD. Diffinitoribus praesentarent examinandas et approbandas, scilicet R. D. de Altaripa, D. prior Cistercii, D. Procurator generalis in Curia, D. prior de Reliquiis, D. supprior Cistercii, qui et ipse est magister novitiorum. Quaesitum est ulterius, per quot tempus debeant remanere novitii in professorio post emissam professionem solemnem. Et decretum est per annum in eo remanere debere sub regimine magistri destinati, nisi eidem magistro novitiorum et Vicario generali provinciae visum fuerit diutius ibi retinendos, habita ratione vel aetatis vel profectus in vita spirituali. In quo tamen decreto non est mens Capituli comprehendere Congregationes Germaniae et Italiae, quae suum habent vivendi ritum in statutis Summorum Pontificum. 34.  Quaesitum est tandem an deberet imperari omnibus tam RR. DD. Diffinitoribus, quam aliis officialibus electis in ordinatione Capituli non exire de Capitulo ante eius absolutam conclusionem. Et decretum est affirmative. 35.  Die 18 eiusdem mensis et anni, post celebratam missam solemnem pro defunctis, dato signo, ut moris est, convenerunt in Diffinitorium cum Rmo D. N., RR. DD. Diffinitores, et alii officiales Capituli, exceptis tamen RR. adm quatuor primariis abbatibus, qui in ultimo consessu protestati fuerant se non redituros ; exceptis etiam RR. DD. de Laude, de Valle dulci et de S. Benedicto Diffinitoribus, necnon et exceptis D. Benedicto Henry priore de Claravalle, D. Michaele de Guardiola priore et administratore monasterii de Escarp, et D. Michaele Antonio Hacki deputato provinciae Poloniae, qui duo nominati fuerant inter benemeritos. Hi omnes abfuerunt e Diffinitorio huius matutinalis consessus initio. Aberat etiam R. D. notarius abbas, sed paulo post ingressus est, et petita venia loquendi, exposuit Rmo D. N. quod in hesterno consessu rogaverat suam Rmam Paternitatem ut vellet providere de notario Capituli, quia amplius remanere non poterat post discessionem RR. adm quatuor primariorum abbatum ; cui petitioni S. R. Paternitas non annuens iusserat ut remaneret ; quod exsequi paratum se esse dixit praefatus R. D. notarius abbas, dummodo daretur sibi actus iussionis quam faciebat illi Rma Paternitas sua. Adiecit insuper idem D. Notarius se hodierna die iterato petere actum dictae iussionis, et iterato protestari se adhaerere quatuor RR. adm primariis abbatibus, et cum eis censere non posse teneri Capitulum incompleto Diffinitorio ; atque adeo se iam existimare non debere se fungi officio notarii Capituli, cum omnes actus faciendi post protestationem RR. adm primariorum abbatum sint nulli. Quare rogare se iterum Rmum D. N. vel se permittat exire e Diffinitorio tamquam iam inutilem ; vel si iubeat absolute se remanere, videret in qua qualitate se hoc posse. Et de hac protestatione sua petiit sibi dari actum ut prosit sibi suo tempore. Ceterum huius protestationis suae et petitionis exhibuit actum sua manu subsignatum et coram omnibus tradidit D. Ionann. Tedenat, Promotori Capituli generalis. Huic eius postulationi neque etiam hac die annuens Rmus D. N. iussit et imperavit eum remanere et scribere sicut prius. 36.  Quo facto, cum dixisset Rmus D. N. missum ad se esse actum et significatum sibi a quatuor RR. adm primariis abbatibus, requisivit D. promotor ut exhiberetur et legeretur coram omnibus. Decreto facto de eo legendo, lectus est a D. Lud. Meschet, notario ad pedes, et requirente praefato D. Promotore ut insereretur in actis Capituli, insertus est tenore sequenti : Les quatre abbés de la Ferté, Pontigni, Clairvaux et Morimond premiers abbés de l’Ordre de Cisteaux, soussignés, declarent au Rme abbé dudit Cisteaux, que s’étant rendus dans ladite abbaye de Cisteaux le 15e jour du présent mois de mai, pour la célébration du Chapitre général de l’Ordre, et à cet effet le 16 dudit mois après avoir assisté au Chapitre régulier ensuitte de la messe célébrée suivant la louable coutume dudit Ordre, ils se seroient transportés avec ledit Rme abbé de Cisteaux au Définitoire et lieu accoutumé pour conjointement avec lui procéder à la nomination des Définiteurs et officiers du Chapitre général. Ce qu’ayant fait de bonne foy le nombre de vingt et cinq Définiteurs ordonnés par le statut qui prescrit la forme des Chapitres généraux vulgairement appelé *Clémentine*, ayant été remply, sans néanmoins que les soussignés ayant eu dessein de déroger en quelque façon que ce soit au Bref de N. S. P. le Pape Alexandre VII, confirmé par les lettres patentes de S. M. T. C., non plus qu’à celui de N. S. P. le Pape Clément X à présent séant en datte du 22 avril dernier, duquel Bref néanmoins ils n’avoient aucune connaissance que par la lecture qu’auroit commandé en être faite ledit Rme abbé de Cisteaux à l’ouverture dudit Chapitre, le même jour 15 du présent mois et qui auroit donné lieu aux protestations du R. abbé de Cadouin, tant en son nom que desdits autres abbés de l’Étroite Observance, au nombre de dix. En conséquence desquelles protestations, lesdits abbés ne s’étant trouvés au Définitoire, se seroient ensuite retirés et party de la dite abbaye de Cisteaux le 17 dudit mois ; pour raison de quoi et au moyen de leurs absences un nombres suffisant d’abbés ne s’étant trouvés pour suppléer au défaut desdits absents et composer le nombre des 25 requis pour la célébration dudit Chapitre général, cela auroit donné lieu à diverses contestations et difficultés pour lesquelles lever et pacifier et notamment pour ne rendre pas tout à fait inutile le voyage entrepris par six ou sept abbés députés des Congrégations étrangères et des autres venus pour ledit Chapitre général, les soussignés auroient proposé plusieurs expédiens, et entre autres requis que pour ne pas rompre l’assemblée à cause des défauts essentiels qui l’empêcheroient de la qualifier du nom de Chapitre général, on y conclut et définy toutes choses pour le bien et réformation de l’Ordre en la manière que l’on définit aux assemblées intermédiaires, ordonnées être faites de temps en temps, tant par les Chapitres généraux que par ledit Bref d’Alexandre VII. Ce qui leur a été refusé par le Rme. Et voyant même qu’il vouloit introduire une façon d’opinion toute opposée à la pratique de l’Ordre, et qui au lieu de terminer les difficultés et procurer la paix, ne tendoit qu’a confondre toutes choses, ils ont cru être obligéz en conscience de n’authoriser pas par leur présence tels changemens qui vont au renversement de l’ordre étably par les statuts, et se retirer quoiqu’à très grand regret de la dite abbaye, où ils n’étoient venus que dans la seule vue d’y travailler de tout leur pouvoir à procurer le bon reglement et réformation de leur Ordre. Protestant cependant de nullité de tout ce qui s’est fait et porroit faire par le Rme abbé de Cisteaux, ou par ses ordres, sous prétexte de quelque assemblée que ce soit, comme de se pourvoir et déduire plus amplement leurs raisons en tems et lieu, devant qui et ainsi qu’ils aviseront bon être. — A Cisteaux ce 18 mai 1672. f. Pierre Bouchu abbé de la Ferté ; f. Jacques abbé de Pontigni ; f. Pierre abbé de Clairvaux ; f. François abbé de Morimond. L’acte cy dessus a été par moi soussigné signifié à Mgr le Rme abbé de Cisteaux, parlant à sa personne, auquel j’ai délivré la présente copie en présence de Dom Mathurin Henault, secrétaire de Mgr le Rme abbé de Clairvaux et de Dom Arnaud Foulques docteur en théologie et secrétaire de Mgr le Rme abbé de Morimond, le dit jour et an que dessus, sur les 7 heures du matin. Signé : f. de Monthalambert secrétaire de Mgr le Rme abbé de Pontigny, f. Mathurin Henault secrétaire de Mgr le Rme abbé de Clairvaux, f. Arnoud Souleques docteur en théologie et secrétaire de Mgr le Rme abbé de Morimond. 37.  Requisivit D. Ioannes Tedenat Promotor ut contrariae huic actui fierent a Capitulo protestationes, quibus RR. DD. Diffinitores protestantur nonobstante dicto actu non esse propterea interrumpendum Capitulum, imo prosequendum, et ita conclusum est. Requirente Promotore indictae sunt orationes infra scriptae. ORATIONES 38.  Pro SS. D. N. Domino Clemente Divina Providentia PP. X, necnon pro EE. ac RR. Dominis S. R. E. Cardinalibus, et maxime pro Emo D. Iacobo Cardinali Ninio clementissimo Ordinis Protectore, necnon pro Ill. *etc.* 39.  Praeterea pro serenissimo et invictissimo D. N. Leopoldo, Dei gratia Romanorum Imperatore semper augusto ; necnon pro christianissimo D. N. Ludovico XIV, Francorum et Navarrae Rege, ac pro inclyto Rege Carolo II, Hispaniarum Rege catholico, pro serenissimis quoque … *etc.* 40.  Similiter pro R. D. Tristando de Bizet, Xantonensi episcopo … *etc.* 41.  Insuper pro burgensibus … *etc.* 42.  Pro pace etiam … *etc.* 43.  Postremo pro felicis … *etc.* 44.  His peractis eodem Promotore requirente, decretum est, scribendum esse Summo Pontifici, Imperatori et Duci Bavariae, pro redditis Ordini quibusdam monasteriis in Superiore Palatinatu sitis, et ab ipso Duce Bavariae aliquamdiu ex indulto Sedis Apostolicae detentis. 45.  Mandatum est insuper D. Procuratori generali in Curia, ut nomine totius Capituli quam maximas reddat gratias Emo ac Rmo Cardinali Protectori nostri Ordinis, ob clementissimae suae protectionis officia, quam libentissime frequentius exhibita. Sed quia multi ex Diffinitoribus et officialibus Capituli aberant, illi scilicet quorum nomina habentur in principio huius sessionis, ad requisitionem D. Promotoris missus est unus notarius ad pedes, scilicet D. Gabriel Girard, qui eos citaret ut venirent. At illi renuentes venire miserunt actum per dictum notarium, in quo rationes recessus exponebant. Hic autem actus sic se habet : Nous religieux abbés et prieurs de l’Ordre de Cisteaux soussignés déclarons à Mgr le Rme abbé dudit Cisteaux, que nous étant rendus audit lieu seulement pour la célébration du Chapitre général, et y rendre compte de notre gestion conformément au Bref de N. S. P. le Pape Alexandre VII, où le nombre de Définiteurs requis pour ledit Chapitre général ne s’étant trouvé complet, nous ne pouvons reconnoitre ladit [ladite] assemblée pour un vrai chapitre, et en conséquence déclarons ne pouvoir rendre compte de notre dite gestion, et demandons de nous retirer en nos monastères, protestants que sur le refus, qui nous seroit fait, nous n’y demeurerons que par force, et de nous pourvoir ainsi que de raison. — Signé, f. Gaspard abbé de Los ; f. Antoine abbé de S. Benoît ; f. François abbé de Vaux la douce ; f. Jean abbé de Fenières ; f. C. Louvet proviseur du collège des Bernardins ; f. Crescent vicaire général nommé pour examiner les contrats présentés au Chapitre ; f. Crevel prieur de Valasse nommé pour l’examen des comptes des contributions ; f. Levesque prieur de Chastelliers nommé confesseur du Chapitre général ; f. Michael Antonius Hacki superior Olivensis missionarius et notarius apostolicus, serenissimae Reginae Sueciae eleemosinarius et ad Capitulum generale nomine provinciae Poloniae mandatarius, ob absentiam RR. DD. quatuor abbatum capitum Ordinis sacri non possum recognoscere hoc Capitulum, potissimum quod cum protestatione ex illo discesserint ; fr. C. Le Bourgeois prieur de Chaalis nommé pour l’examen des comptes du Chapitre général ; fr. Fraipoux nommé pour examiner les contrats du Chapitre général ; fr. P. Briand prieur de la Boisière nommé portier du Définitoire ; fr. Benoît Henry nommé promoteur du Chapitre général ; fr. Michael de Guardiola prior et administrator regalis monasterii B. M. de Escarp a Rege Spaniarum nominatus et procurator congregationis coronae Arragonum et Navarrae S. O. Cisterc. ob absentiam RR. DD. quatuor abbatum capitum Ordinis sacri non possum recognoscere hoc Capitulum, potissimum quod cum protestatione ex illo discesserint. 46.  Hoc actu perlecto et requirente Promotore, diffinitum est vocandos esse rursus Diffinitores et officiales, cum protetastione [protestatione] tamen integritatis Capituli subsistentis, etiam illis recedentibus. Vocati igitur RR. DD. abbates de Laude et de Valle dulci comparuerunt, et interrogati de causa separationis suae a Capitulo, respondit primus se iam per actum manu sua subscriptum una cum multis aliis officialibus Diffinitorii declarasse, non posse remanere facta protestatione contra validitatem Capituli, cuius declarationis actum petebat. Iussus tamen manere, non recusavit modo sibi daretur actum suae iam factae protestationis. Eadem fuit responsio R. D. de Valle dulci, similis protestatio, par obedientia, subsistente eadem protestatione. 47.  Idem factum est circa alios, qui praeinserto actui subscripserant ; ii enim vocati comparuerunt, protestati sunt contra validitatem Capituli ob rationes in actu suo expositas, non renuerunt tamen manere post iussionem, modo subsisterent suae protestationes, quarum et actum ipsi petierunt. 48.  Vocatus etiam fuit deputatus Poloniae D. Michael Antonius Hacki, qui interrogatus de causa recessus, dixit se in scripto cum aliis rationem exposuisse, in ea scilicet se mente esse, non posse subsistere Capitulum post separationem et protestationem contra validitatem illius factam a RR. adm DD. primariis abbatibus. Ceterum se potius esse directum ad Rmum D. N. cum eius Rda Dominatione negotia sua tractaturum, quam ad Capitulum generale. Iussus tamen remanere non renuit. Addente insuper Promotore, adigendum esse praefatum deputatum ad acquiescendum diffinitionibus faciendis a Capitulo, cuius validitas in dubium revocari non poterat. 49.  Inter moras euntium et redeuntium deputatorum ad praefatos officiales absentes requisivit D. Promotor, ut committerentur aliqui qui examinarent instrumenta missa circa negotium, quod vertitur a longo tempore inter D. abbatem Lucellensem et quosdam cives Solodorenses ; commissi sunt RR. DD. de Novo Castro et de S. Urbano et decretum est, inseri debere in actis Capituli epistolam quam ad ipsum direxerat super eo negotio magnifica Respublica Solodorensis in Helvetia ; huius autem tenoris est epistola : A Monsieur le Révérendissime Général et à Messieurs les très RR. Pères abbés, Prieurs et Députés de l’Ordre Saint Bernard assemblez à la Congrégation générale de Cisteaux, Nos Très honorés Pères, à Cisteaux. Messieurs le Révérendissime Général et très honorés Pères. Nos bien aimés conseilliers [conseillers] et bourgeois, les héritiers de feu M. le Colonel Greder nous ayant fait connoitre la prétention qu’ils ont d’une somme capitale de 12000 florins bons et passe trente censes envers Monsieur l’abbé et monastère de Lucellin, fondés en lettres et documents fort authentiques, dont une partie a été par fondation léguée à l’hôpital de cette ville, et le surplus doit revenir à plusieurs particuliers, parmi lesquels il y a des veuves, orphelins et mineurs, qui sont en grande nécessité, et qu’ayant fait depuis 15 années toutes les diligences et poursuites possibles pour en faire le recouvrement, ils n’auroient pourtant obtenu que des bonnes paroles et beaucoup de remises sans aucun fruit, nonobstant les grands frais, missions et dépenses qu’ils ont souffert, et un tiers qui leur a été gratuitement relâché de la somme principale pour le bien et avantage dudit monastère, dans l’espérance que l’on avoit d’en tirer la satisfaction suivant l’ordonnace [l’ordonnance] obtenue du tems du feu M. le Rme Général, qui n’a point eu de suite ni d’effet. Ils nous ont fait instance pour implorer votre protection et assistance moyennant cette lettre de recommandation. Or ayant considéré cette requête comme une chose très juste et équitable, lesdits abbé et couvent de Lucellin étant depuis longues années en pleine paix et possession de leurs biens, fort opulens et commodes, nous avons cru être obligez d’assister les nôtres pour vous prier, comme nous faisons très affectueusement par la présente, qui vous sera rendue par M. le Bailly Baumgartner au nom desdits héritiers et consorts, à ce qu’il vous plaisse, Messieurs, d’ordonner par votre authorité [autorité], que lesdits débiteurs ayent à satisfaire leurs créanciers nos bourgeois sans plus long delay. Vous assurant que non seulement vous ferez chose agréable à Dieu et conforme à la justice, mais que vous nous obligerez fort, et que nous chercherons avec soin les moyens pour vous en témoigner la reconnoissance par les plaisirs et services que nous tacherons de vous rendre aux occasions, qu’il vous plaira de nous faire naître, étant de bien bon cœur, Messieurs, vos très affectionnés à vous servir. Lavoyer, et conseil de la ville et canton de Soleurre. — A Soleurre, ce 5 mai 1672. 50.  Promotor Capituli protestatus est contra titulum Provisoris collegii Parisiensis, quem sibi etiam nunc in praeinserto actu arrogat dictus Carolus Louvet, quamvis ab officio illo fuerit destitutus die 24 decembr. anni praeteriti per Rmum D. N. haecque destitutio declarata fuerit legitima et valida per arrestum sanctioris consilii Regis christianissimi die 22 martii sequentis. Post quod arrestum licet ab eodem Rmo D. N. certis de causis in processu verbali de hoc facto die 9 mensis aprilis ultimo elapsi deductis in eiusdem officii muniis fuerit restitutus, hoc tamen fuit solum usque ad praesens Capitulum generale exclusive prout constat ex actu eidem Louvet intimato die 13 huius mensis maii. De hoc placuit Capitulo generali edere decretum, quo et diffiniendo prohibetur dicto Louvet, ne deinceps Provisorem se vocet et gerat dicti collegii Parisiensis, et approbatur destitutio illius facta a Rmo D. N. et in locum eius facta est subrogatio de persona fratris Bernardi de Teillé, religiosi de Persenia, quod decretum edi iussit Capitulum generale ad instar aliorum decretorum alias circa destitutiones et institutiones bedellorum dicti collegii editorum a Capitulis generalibus de anno 1487 et 1499. 51.  Protestatus est etiam Promotor contra D. Michaelem Guardiola, quia deputatus se dicit a Vicario generali Congregationis regnorum Coronae Arragonum, quem sub eo nomine Vicarii agnoscere non debet Capitulum generale, utpote cum in eo officio contra formam Ordinis et statutorum fuerit institutus. 52.  Ad requisitionem eiusdem promotoris diffinitum est *Rituale* Ordinis iam confectum examinandum esse ; ad quod commisit Capitulum generale RR. DD. de Stamedio, de Altaripa et de Grissovio, qui de eo ad Capitulum referant. 53.  Cum multi conquesti fuerint nimium esse pretium librorum Ordinis apud Bibliopolam Parisiensem, Capitulum generale ultimi Capituli vestigiis inhaerendo decrevit pretium esse determinandum, quod reverenter committit Rmo D. N., quod pretium determinatum ut omnes sciant, scribatur singulis annis ad calcem ordinis officii recitandi. 54.  Post haec exposuit Promotor prae manibus habere arrestum a sanctiori Regis christianissimi consilio emanatum, die 22 aprilis 1672, quo ob causas in eo contentas Sua Maiestas remisit et remittit ad Capitulum generale Ordinis Cisterciensis convocandi ad mensem maii proximum religiosos, qui in suspicionem venerant complicitatis cum Bourée religioso Ordinis Cisterc., ab eodem Capitulo illi iudicentur iuxta rigorem constitutionum dicti Ordinis. Iniungit dictis religiosis, ut se praesentent coram dicto Capitulo ad primas assignationes illis de hoc dandas, sub poena convictus ; ad hoc iubet informationes factas tam apud dictum Cistercium a religiosis, quam postea a Parlamento Divionensi et aliis iurisdictionibus afferri ad dictum Capitulum, agente illius Promotore. Ad quod faciendum greffarii et alii depositarii cogentur per omnes vias etiam per detentionem suarum personarum, mediante rationabili mercede. Ad quam fidem Sua Maiestas de hoc attribuit omnem curiam iurisdictionem et cognitionem dicto Capitulo generali, eaque interdicit dictum Parlamentum Divionense et omnes alios iudices. Addidit idem Promotor fr. Philibertum Payelle, religiosum Cistercii, Capitulo generali offerre libellum supplicem, quo ob causas in eo contentas consequenter ad praefatum arrestum, quo omnes religiosi in suspicionem adducti complicitatis criminis dicti Bourée ad Capitulum generale remittunt ab eo iudicandi, petit a dicto Capitulo actum suae comparitionis et submissionis iussioni Capituli, et consequenter ut committantur tales religiosi, prout Capitulo videbitur, qui procedere possint uti necessarium iudicaverit ad explorandas suspiciones omnes, quibus ipse Payelle laboravit. Et iniungebatur nostro Promotori, ut curet afferri informationes, quae sunt in greffario Parlamenti Divionensis, ac fiat ad executionem dicti arresti quidquid nostri muneris et zeli fuerit ad honorem Ordinis. Rmus D. N. testatus est, se circa huiusmodi processum deliberare nolle, quia licet pars in ea non fuerit, tamen laesus ob acceptum venenum cum sit altum in hac re tenere se velle silentium declaravit. Quo dicto recessit a Diffinitorio, in quo lectis dictis arresto et libello supplici, auditaque requisitione Promotoris, qui inter alia postulavit, ut alius hoc in processu Promotor nominetur, cum extra Capitulum huic officio vacare non possit. Decretum est acceptandum esse arrestum sanctioris consilii Regis, sed non inserendum in registro Capituli. Dandum esse fr. Philiberto Payelle actum suae comparitionis. Et nominati sunt commissarii RR. DD. de Septem fontibus, de S. Sulpitio et Provisor collegii Dolani ; quibus mandatum est, ut tres illi aut duo eorum, tertio absente aut alias impedito, processum instruant ; et eo instructo iudicium ferant in plenaria Ordinis potestate. Quod ut fiat, subrogat idem Capitulum generale D. Ioanni Tedenat Promotori praesentis Capituli Syndicum Ordinis nostri in ducatu Burgundiae. Statutum deinde est, ponendum esse in laxiori custodia praedictum Philibertum Payelle in eo monasterio aut alio loco, quem ad hoc nominabunt praedicti commissarii, relicta etiam ipsis potestate eum transferendi ex uno ad alium, prout ipsi iudicaverint. 55.  Eadem die, hora fere secunda pomeridiana ad sonitum campanae maioris convocato Diffinitorio, Rmus D. N. exposuit RR. DD. Diffinitoribus, quatuor adm RR. primarios abbates ad se venisse et petiisse beneplacitum ut possent ad sua se recipere, quandoquidem inutiles erant in hoc monasterio suae praesentiae, soluto Capitulo per protestationem RR. DD. abbatum S. O. et suam ipsammet [ipsamet] iam non semel factam protestationem contra validitatem praesentis Capituli ex defectu numeri 25 Diffinitorum iuxta *Breve* Apostolicum. Adiecit Rmus D. N. respondisse se RR. adm praefatis primariis abbatibus, nolle se nec debere sine consensu Capituli, cuius est de hac re iudicare, abeundi eis licentiam dare ; atque adeo se petere a Capitulo quid agendum sit, et videatur an satius sit praefatos RR. adm primarios abbates citari rursus tam suo nomine quam totius Ordinis ut remaneant et redeant ad sua munia in Diffinitorio ut prius obeunda, vel annuendo petitioni eorum liberum ipsis discessum relinquere. Collectis suffragiis a RR. DD. Diffinitoribus, visum est et decretum, citandos esse iterum, et duos RR. DD. Diffinitores deputandos, qui iterum atque iterum rogent ; et si renuant, imperent etiam nomini Rmi D. N. et totius Ordinis, ut redeant ad Diffinitorium suis in eo muniis ut more defuncturi. Deputati sunt RR. DD. de Novo Castro et de S. Benedicto. 56.  Iussus est interim D. Ioannes Malgoirés, Procurator generalis in Curia, exponere si quae sint in illa negotia quae debeant ad Capitulum generale deferri, et quibus ex plenaria eius potestate necesse sit provideri. Respondit praefatus Procurator, duo praecipua esse consideratione digna. Unum est, Regem catholicum Hispaniae velle prioratibus Calatravae et aliarum Militiarum, quarum est administrator generalis, providere. Alterum est, quod in Lombardia, etsi una sit tantum Congregatio Ordinis nostri, in duas tamen divisam esse provincias, atque adeo ex unaquaque earum debere mitti deputatum ad Capitulum generale. Cum ergo unus tantum hac vice paruerit, inquirendum esse, qua ratione alius ex alia provincia aut non venerit, aut excusationem non miserit. Sed quantum ad alterum, datum est in mandatis praefato D. Procuratori generali in Curia, ut moneat absentem, et minetur nomine totius Capituli, animadversurum iri gravius, si in posterum venire renuerit. 57.  Dum haec constituuntur, ecce redeunt praefati RR. DD. duo Diffinitores ad RR. adm primarios abbates deputati, et referunt eos respondisse ad ea quae ad ipsos nomine Rmi D. N. et totius generalis Capituli detulerant, se semper esse et fore paratos ad obediendum, imo et libenter interfuturos esse Capitulo generali, quando omnia fierent ex more et statutis Ordinis ; cuius ex defectu se protestatos esse, et iterum protestari contra praefatum Capitulum generale, cui adeo cum interesse non possint, petere se facultatem abeundi, non quidem a Capitulo praetenso, cuius auctoritatem post suam protestationem non agnoscunt, sed a Rmo D. N. a quo animo obsequentissimo et ad obedientiam paratissimo discedendi licentiam expectabant. Unanimis fuit omnium sententia, praefatis RR. adm primariis abbatibus petitam facultatem non esse concedendam, nisi absoluto Capitulo. Reposuit Rmus D. N. per se non stetisse, sicut iam non semel protestatus est, quin omnia cum praefatis RR. adm primariis abbatibus amica via terminarentur, imo rogasse, et quampluribus obsecratum esse, ut communibus votis ad bonum regimen Ordinis convenirent. Addens insuper Rmus D. N. se etiam ipsis coram testibus promisisse, ut omnis contentio vitaretur, nihil in eo Capitulo actum, propositum et diffinitum iri de iis rebus, in quibus possent conqueri suam vel minimum laesam esse iurisdictionem. Quod cum constanter renuerint, se coram omnibus iam protestari, sicut et saepius protestatus est, se huius discordiae non esse causam, imo quantum in se est paratum esse adhuc omnia praestare, quae bono pacis et tam frequenter repetitae concordiae conducerent. 58.  Scribatur nomine Capituli generalis R. D. de Campo principum in Bavaria, ut sciat quam accepta fuerit praesenti Capitulo indefessa sollicitudo, qua procuravit Ordini restitui detenta a Smo Duce Bavariae, plura Ordinis monasteria, in Superiori Palatinatu. 59.  Renovatum est decretum iam alias in variis Capitulis generalibus editum, quo declaratur monasteria ab infidelibus aut haereticis occupata, cum ad Ordinem redeunt, subiici tamquam filias immediatas illi monasterio, cuius abbas aut alius superior quocumque nomine nuncupatus eorum restitutionem propriis expensis procuravit. 60.  Tum vocatus D. Franciscus Bayet, Procurator generalis in Gallia, qui viva voce detulit Capitulo, quid gesserit variis in causis ubi actum est de immunitatibus et privilegiis Ordinis, quibus tuendis multis in tribunalibus nomine Ordinis intervenit. 61.  Pluribus demum actum est, de mediis quibus Ordo uteretur, ut sibi restituantur occupata a Batavis monasteria, casu quo Regi christianissimo aliisque principibus catholicis feliciter arma succedant et ad optatam haereseos illis in partibus extirpationem, pro quo bello et specialiter pro conservatione Regis nostri christianissimi publicas et privatas preces indixit Capitulum generale. 62.  Requirente Promotore statutum est, ut deinceps iuxta constitutionem Clementis IX in toto Ordine festum Conceptionis B. M. V. sub ritu festi sermonis maioris cum octava solemni, quae fiet sicut octava Nativitatis eiusdem B. M. V., mutato solo nomine ; excepto quod diebus infra octavam lectiones post primum nocturnum, desumentur ex Isaia eodem ordine ac si hac die officium fieret de feria. Responsoria autem dicentur de die Conceptionis per ordinem. 63.  Ad petitionem R. D. de S. Benedicto concessum est, ut liceat celebrare festum Translationis S. Benedicti, sub ritu festi sermonis maioris, cum octava solemni, in suo monasterio. 64.  Idem concessum est R. D. de S. Urbano pro suo monasterio, de festo S. Urbani Papae. 65.  Et generaliter statutum est iuxta rubricas *Breviarii* in singulis monasteriis fieri debere festum sancti Titularis cuiuscumque monasterii, sub ritu festi sermonis maioris cum octava solemni. 66.  Ut obvietur magno abusui, qui praesertim est in Gallia, ubi praelo mandati sunt a variis Ordinis personis plurimi libri et libelli de Ordine et legibus seu statutis illius, nulla auctoritate approbati Capitulorum generalium aut RR. abbatum generalium Cisterciensium, et hoc contra arrestum a sanctiori Regis christianissimi consilio emanatum die 30 mensis ianuarii 1659, et omnia Ordinis nostri iura et statuta ; declarat praesens Capitulum generale eos omnes libros et libellos sic editos sine licentia praedicta Capituli generalis, aut Rmi D. N. pro tempore existentis, nullius esse in Ordine fidei et auctoritatis ; et inhaerendo decretis iam alias a Capitulis generalibus editis, diffinit nullum librum, sive de Ordine loquatur, sive non, a quacumque persona imprimi debere in quacumque regione, nisi de licentia Capituli generalis, aut Rmi D. N. pro tempore existentis, et ipsius, aut deputatorum ab eis specialiter ad hoc examen approbatione, specialique mandato ; contravenientes autem esse gravissime puniendos secundum rigorem statutorum nostrorum et praefatorum decretorum. 67.  Cum retulissent ad Capitulum generale RR. DD. de Castro novo et de S. Urbano commissarii ab eo specialiter deputati, ad auctoritatem dicti Capituli generalis quosdam eximios cives et consiliarios Solodorenses in Helvetia, haeredes defuncti domini Greder recurrisse, ut abbas et conventus monasterii Lucellensis in Alsatia ipsis solverent summam principalem duodecim millium florenorum bonorum, et aliam conflatam ex annuis censibus illius summae principalis, a triginta annis et ultra non solutis, missumque esse ad praesens Capitulum generale eximium virum D. Ballivum Baumgartner nomine dictorum haeredum. Hoc audito, lectaque epistola supra inserta actis Capituli Magnificae Reipub. Solodorensis ad Capitulum generale civium suorum iuris tuendi commendatitia, volens Capitulum generale, ut a suis subditis nulli gravamen fiet, committit RR. DD. de Altaripa et de Porta coeli, ut omni dilatione postposita, examinatis hinc et inde praetensionibus et responsionibus utriusque partis, ad integram summae et censuum solutionem (si repererint eam deberi a dicto abbate et conventu dictis civibus Solodorensibus) dictos abbatem et conventum cogant omni meliori modo, et statuant quod opportunius iudicaverint, in plenaria Ordinis potestate. 68.  Die 19 post celebratum missae sacrificium de Angelis, coacto de more Diffinitorio, Promotor legit libellum supplicem abbatum Capitulo a Nicolao De Lamare, religioso Cistercii, qui petebat, ut daretur sibi actus suae comparitionis coram dicto Capitulo, cuius iudicio se sistebat virtute arresti a sanctiori Regis christianissimi consilio emanati die 22 aprilis ultimo elapsi, quo remittebantur ad dictum Capitulum religiosi omnes, qui in suspicionem adducti fuerunt complicitatis veneficii commissi in persona Rmi D. moderni a Georgio Bourée. Requirente Promotore datus est illi actus suae comparitionis. Et de reliquo idem statutum fuit de dicto Delamare ac supra de Philiberto Payelle. 69.  Requirente Promotore, ut obviaretur et diffiniretur aliquid super querela Capitulo generali facta a priore et conventu monasterii de Carocampo in Artesia, contra fr. Ioannem Causserouge, religiosum Belliloci qui contra privilegia Ordinis in titulum parochiae capellam quamdam ad portam monasterii iuxta morem Ordinis positam, ab Illmo et Rmo D. Ambianensi episcopo obtinuit, et de ea a Sede Apostolica provisus est, cum tamen nunquam parochia fuerit. Audita de hoc relatione R. D. de Laude, ad huius examen deputati, Capitulum generale venerabilibus Vicario generali Picardiae, et priori de Valloliis committit, ut hac de re, eiusque circumstantiis et dependentiis informent ut si contra privilegia et usus Ordinis et monasterii praedicti a dicto fratre quomodocumque attentatum fuisse repererint, eum secundum constitutionem Apostolicas, nostraque statuta, corrigant et puniant, in plenaria Ordinis potestate. 70.  Conquerente Promotore, quod examinatores computationum suo officio non vacarent, iis vocatis per unum e notariis ad pedes, et auditis eorum rationibus, quarum praecipua erat, quod RR. adm primariis abbatibus recedentibus a Capitulo generali, data sibi officia, maxime absente R. D. de Pinu primo ex illis, ad dictum examen computationum deptutati [deputati] obire nequiverint. Iussit Capitulum ut officio suo, hiis non obstantibus vacarent. Tunc R. D. de Feneriis unus ex illis deputatis declaravit, se huic incumbere non posse ob protestationes a se factas contra validitatem Capituli, a quo RR. adm primarii abbates recesserant. Iterumque iussus munus sibi iniunctum exercere, rogavit ut de hoc excusaretur ob debilitatem oculorum, aliasque graves causas, cum declaratione tamen quod haec excusationis venia suis obesse non possit protestationibus. Excusatus est, et illi promissus est actus suae declarationis. Tunc D. Franciscus Crevel prior de Voto, unus a praedictis deputatis ad examen computationum declaravit se ob iussionem sibi modo factam remansurum, sed protestari se de dicta violentia ; hanc protestationem, iussit Rmus D. N. actis inseri. Instante autem Promotore, ut praesumptuosum hoc dictum non remaneret impunitum, dictus D. Crevel declaravit se non intendisse protestari de violentia sibi facta sed futura, et adiecit se a RR. adm primariis abbatibus mandatum accepisse, officio suo non vacandi et recedendi. Quas declarationes iussit Rmus D. N. actis inseri et actum sibi dari. D. Iacobus Ardelu, prior de Loco regio, tertius deputatus ad idem examen, dixit se esse filium legitimum Rmi D. N. et quod illum agnoscat tamquam generalem et agnoscat hoc Capitulum generale. D. autem Carolus Le Bourgeois, prior de Caroliloco, dixit se perseverare in protestationibus a se factis, sed tamen remansurum et officio suo vacaturum, quia hoc illi per iussionem mandabatur. Et declaravit hocce mandatum recipere a Rmo D. N. tantum, ut ab abbate Cistercii, non tamquam ab aliquo Capitulo generali, contra quod est protestatus. Contra quem sicut et contra omnes alias protestationes huc usque in Capitulo generali adversus factas protestatus est et ipse Promotor, petens actum illius sicut et aliarum protestationum a se factarum. 71.  Requirente Promotore, ut vocarentur et audirentur hic praesentes Vicarii et Syndici provinciarum de monasteriis et officiis suae curae commissis rationem reddituri, diffinitum est eos singillatim esse audiendos, ut possit varias horum necessitates efficacioribus mediis Capitulum generale providere. 72.  Eadem die 19, horis pomeridianis, coacto de more Diffinitorio, iussus primus omnium dictus D. Ioannes Malgoirés, Procurator generalis in Curia, Visitator seu Vicarius generalis per totam Italiam, Insulasque adiacentes, muneris sui rationem reddere. Retulit statum monasteriorum Siciliae, quorum procurationem habebat ad Capitulum generale infra inserendam ex mandato Capituli. 73.  Ad petitionem Vicarii generalis monasteriorum eiusdem Siciliae, nomine ipsius a praefato Procuratore generali factam, ut ipsi liceret usumfructum habere bonorum Ordinis, quae suis sumptibus recuperare in animo habebat in Sicilia, et designare successorem, qui simili usufructu gauderet, et interim illa bona recuperanda unirentur in perpetuum seminario Ordinis in urbe Messanensi. Concessit Capitulum generale, ut ipse Vicarius, vita sua durante, bonorum sic recuperandorum usufructu gaudeat, quae ex nunc prout ex tunc unit et annectit in perpetuum praesens Capitulum generale dicto seminario Messanensi, illius usibus applicanda. 74.  Eodem Procuratore referente abusum quemdam, qui in Calabriae Congregatione inolevit, in cuius monasteriis monachi stabilitatem non faciunt, sed dumtaxat in Congregatione, hoc ferre non valens Capitulum generale, cum et regulae et omnibus statutis nostris contrarium, et illius provinciae monasteriis damnosum omnino reperiatur, statuit et decrevit, omnes deinceps vota religionis emissuros, stabilitatem in determinato Calabriae monasterio debere promittere, iuxta formulam in Ordine consuetam, et ad calcem *Breviariorum* Ordinis nostri positam, diffiniendoque pronuntiat omnes et singulas professiones aliter faciendas, nullas, inanes, et irritas fore. 75.  Decrevit praesens Capitulum generale iuxta *Breve* Apostolicum Alexandri PP. VII, ut in singulis provinciis fiat unum sigillum, quod habeat effigiem B. M. et circum sit scriptum : *Sigillum Provinciae N. Ordinis Cisterciensis*, quo omnes Vicariorum generalium litterae et ordinationes sigillentur. 76.  Statuit etiam Capitulum generale, ut nullus religiosus a superioribus ad aliquem mittatur sine commendatitiis litteris, in quibus determinatus locus seu monasterium nominabitur, quo mittitur ; alioquin nullus tales religiosos recipere teneatur, excepto casu generalis dispersionis conventus, et ob alias gravissimas causas, quae in dictis litteris commendatitiis exprimentur. 77.  Tum vocatus est D. Claudius Crescent, Vicarius generalis Picardiae, qui voce retulit statum monasteriorum suae provinciae in spiritualibus et temporalibus. Ex quo cum didicerit Capitulum generale istius provinciae variis in monasteriis sicut et in aliis multarum provinciarum non esse numerum debitum monachorum, requirente Promotore statuit et praecipit omnibus ad quos spectabit, ut debitus ille numerus infra tres menses compleatur ; et quamdiu non erit completus, tenebitur superior in arca sub tribus clavibus reponere summas pecuniarum, quae competerent pro victu et vestitu religiosorum deficientium, asservandas. Ceterum decrevit has summas expendi solummodo debere pro gravissimis necessitatibus cuiuscumque monasterii, ad iudicium Visitatoris, qui singulis Capitulis generalibus de his fidelem tenebitur reddere rationem. 78.  Mandavit etiam Capitulum generale venerabili Vicario Picardiae, ut moneat ex parte Capituli generalis R. adm D. de Claravalle, ut in monasterio de Frigidomonte, et aliis provinciae Picardiae, curet haberi debitum numerum monachorum. 79.  Tum auditus est D. Georgius Meillardet, Provisor collegii Dolani et Vicarius generalis in comitatu Burgundiae, qui retulit statum monasteriorum huius provinciae. Ex quo cum innotuerit, in ultimo Capitulo generali designatum non fuerit in comitatu Burgundiae aliquod monasterium pro novitiatu et professorio communibus, lecto super hoc libello supplici Capitulo oblato a venerabilibus praefato Vicario generali et Syndico illius provinciae, praesens Capitulum generale designavit pro utroque monasterium de Balerna, volens et decernens, ut in eo, quae de aliis similiter designatis monasteriis a Summis Pontificibus et Capitulis generalibus statuta sunt, inviolabiliter observentur. Ideo moneatur Rdus adm D. de Claravalle per Vicarium illius provinciae, ut de magistro novitiorum in dicto monasterio quantocius poterit, provideat. 80.  Super libello supplici oblato Capitulo generali a conventu de Roseriis in comitatu Burgundiae, quo petebat inter alia, ut ob causas in eo contentas uniret Capitulum generale in perpetuum infirmitorio dicti monasterii grangiam dictam La Ramée, a fr. Carolo Baud monacho dicti monasterii emptam maiori ex parte ex pecuniis praefati conventus ; Capitulum generale unit et annectit infirmitorio dicti monasterii grangiam dictam La Ramée, volens insuper et decernens, ut huius infirmitorii usibus et necessitatibus in perpetuum applicetur, ita ut nulli abbates commendatarii in perpetuum, sub quocumque praetextu, huius grangiae administrationi se possint immiscere, aut aliquid de illius redditibus detrahere, etiam sub praetextu partitionis bonorum dicti monasterii factae aut faciendae. Adiiciens praesens Capitulum generale, ut proventus dictae grangiae in arca sub tribus clavibus reponantur applicandi usibus et necessitatibus infirmorum et reparationi aedificiorum dicti infirmitorii, adeo ut nullis aliis usibus possit deputari sine expressa licentia superiorum. 81.  Datum est in mandatis Procuratori generali in Curia, quatinus supplicaret SS. D. N. ut nulli Ordinis nostri monacho ullas parochias aut curam animarum saecularium conferat. 82.  Vocatus deinde D. Carolus Jamin, prior de Oratorio, Vicarius generalis in Andegavensi, Cenomanensi et Turonensi provinciis, voce retulit statum monasteriorum suae provinciae. Ex quo cum innotuerit Capitulo generali nullam fere esse observantiam regularem, et paucos esse monachos in monasterio de Chalocheyo, mandat venerabili Vicario Andegavensi ut moneat R. adm D. de Claravalle, patrem immediatum illius monasterii ut illi quamprimum provideat tam in spiritualibus quam in temporalibus. 83.  Auditus pariter est D. Stephanus Bidard, Vicarius generalis Britanniae, qui retulit statum monasteriorum suae provinciae, ex quo cum scierit Capitulum generale paucissimos esse monachos in monasterio de Buzaio, in quo plurimi esse deberent, Vicario dictae provinciae mandavit ut moneat adm R. D. de Claravalle, patrem illius monasterii immediatum, ut in eo debitus numerus habeatur. 84.  Tunc vocati sunt examinatores contractuum, qui de iis retulerunt Capitulo generali. Approbatus est itaque contractus acquisitionis redditus annui et perpetui centum quinquaginta librarum factae per R. abbatem et conventum de Laude in Belgio super domo sita in urbe Insulensi, in compensationem trium domorum ab aliquibus annis alienatarum in urbe Bethuniensi, de licentia Rmi D. N. abbatis Cisterciensis moderni de die 21 novembris 1671. 85.  Approbatur etiam contractus permutationis quorumdam bonorum, initus decimo aprilis 1629 inter abbatem et conventum de Theoloco in comitatu Burgundiae, ex una, et D. Claudium de Trestondam ex altera, partibus. 86.  R. D. de S. Sulpitio, Diffinitor, Vicarius Sabaudiae retulit statum monasteriorum illius provinciae, ex quo cum innotuerit Capitulo generali monasteria de Alta cumba et de Alpibus diruta omnino esse ob negligentiam abbatis commendatarii, mandavit R. D. de Stamedio, ut horum reparationem pro viribus procuret apud serenissimum Ducem Sabaudiae, cui hac de re scribitur nomine Capituli generalis. 87.  Tum lectus est status monasteriorum Bohemiae, Moraviae, Lusatiae, transmissus ad Capitulum generale a R. D. abbate de Osseco, Vicario generali istarum provinciarum. Cum ex eo cognoverit Capitulum generale a dicto Vicario generali constitutum fuisse, ut in monasterio Fontis Beatae Mariae, vulgo Zaara dicto, nullus per quinquennium abbas praeficeretur, sed administraretur a Vicario generali pro tunc existente et duobus vicinioribus abbatibus, hanc ordinationem praesens Capitulum generale confirmando ita limitat, ut praetermissis duobus vicinioribus abbatibus, a solo Vicario generali pro tempore existente et R. D. Welrhadensi administretur. 88.  Renovat praesens Capitulum generale commissionem datam in ultimo Capitulo generali RR. DD. de S. Urbano et de Porta coeli pro terminanda controversia, quae vertebatur inter RR. DD. abbates de Lucella et de Parisio, in plenaria Ordinis potestate. 89.  Die 20 maii, hora 7 matutina ad sonum maioris campanae, coacto de more Diffinitorio, requirente Promotore, statutum est, ut a Paschate usque ad Exaltationem S. Crucis, singulis diebus dominicis fiat processio per claustrum sine stationibus, ante quam campanae pulsabuntur. 90.  Mandat et praecipit Capitulum generale Patribus abbatibus, Vicariis, aut aliis commissariis ad recipiendas professiones tam monachorum quam monialium specialiter deputandis, ut ad calcem formulae professionis subscriptae a novitiis profitentibus, testentur se propria auctoritate aut delegata admisisse ad professionem talem novitium aut novitiam, tali die, mense et anno, in praesentia testium, qui huic etiam subscribent. 91.  Statuit praeterea ut in singulis monasteriis habeantur libri, in quibus registrabuntur professiones monachorum et monialium, quarum singulis subscribent abbas, aut alius professionem recipiens, parentes, si qui sint, et alii testes. 92.  Diffinit Capitulum generale, ut deinceps, soluto Capitulo generali gratiae Deo reddantur, decantandum esse solemniter hymnum *Te Deum laudamus*. 93.  Decrevit Capitulum generale ut conversi et conversae in habitu saeculari uno anno probentur, antequam ad habitum recipiantur, et anno completo novitiatus, profiteantur ritu antiquo, in capitulo, sub his verbis : *Promitto obedientiam de bono usque ad mortem.* Cappas et alias vestes habeant bruni seu ferruginei coloris, quas cappas ferre teneantur diebus quibus non laboratur. Scapularia autem habeant conversi non longa seu talaria, sed decurtata, prout in Cistercio. 94.  Praecipit Capitulum generale ut sive monachi sive moniales cingulum habeant supra scapulare. 95.  Circa numerum rasurarum praesens Capitulum generale duxit renovanda decreta Capitulorum generalium annorum 1257 et 1258, quibus praecipitur ut eae fiant in Nativitate Domini, in Purificatione B. M., prima dominica martii, in Paschate, ante dominicam quartam post Pascha, in Pentecoste, in vigilia S. Ioannis Baptistae, in vigilia S. Mariae Magdalenae in vigilia Assumptionis B. M., in eius Nativitate, in festo S. Dionysii, in vigilia Omnium Sanctorum et prima dominica Adventus. Rasurae autem, sive tonsurae monachalis circulus non excedat latitudinem minoris digiti. 96.  Statuit etiam Capitulum generale, ut omnes monachi, etiam extra monasterium caputium ferant ; delinquentibus autem non permittatur exire de monasterio, nisi post sex menses integros elapsos. 97.  Audita relatione R. D. de S. Benedicto de quodam libello supplici Capitulo generali oblato a venerabili domina abbatissa de l’Etanche, in Lotharingia, quo petebat ut nullae declarentur et cassentur alienationes omnes et emphiteoses a praecedentibus abbatissis factae sine licentia superiorum, non servatis etiam constitutionibus Apostolicis et Ordinis et maxime contractus, quo una ex illis abbatissis mutuo accepit a R. D. Claudio Regnault abbate de Valle dulci summam mille librarum ; Capitulum generale RR. DD. abbatibus de S. Benedicto et de Pontefrigido, ut hos contractus et alios serio examinent, committit ; et si eos non rite secundum constitutiones Apostolicas et Ordinis factos esse repererint, illos respective nullos declarent, cassent et annullent, in plenaria Ordinis potestate. R. autem D. de S. Benedicto dixit iussioni se praestiturum tamquam factae a Rmo D. N. non a Capitulo, cui deferre non poterat post factam in scriptis suam protestationem contra illius validitatem. 98.  Visa supplicatione R. D. Bernardi de Neapoli, abbatis de Aqua formosa in Calabria, qua petebat, ut cum monasterio S. Mariae de Succursu in eadem provincia applicuerit summam 460 scutorum de suo patrimonio, et illi concessa fuerit licentia a sacra Congregatione Episc. et Regul. negotiis praeposita, sua vita durante huiusmodi summae usufructu annuatim gaudendi, auctoritate Rmi D. N. et totius Capituli generalis cogatur R. D. Praeses dictae provinciae Calabriae ad debitam solutionem. Viso etiam dictae Congregationis decreto, Capitulum generale praecipit et mandat dicto R. D. Praesidi, ut dictum R. D. Bernardum de Neapoli gaudere faciat praedictae summae usufructu. 99.  Super libello supplici Capitulo generali oblato a monasterio S. Bartholomei de Ferraria Congregationis Italiae, provinciae Tusciae, quo petebat conservari sibi, auctoritate Capituli generalis, potestatem vestiendi suos novitios, iuxta bullas Pauli V et Innocentii X. Capitulum generale commisit R. D. de Morimundo Mediolanensi eiusdem provinciae, ut, prius examinatis dictis bullis, praefatum monasterium praedicta potestate gaudere permittat, in plenaria Ordinis potestate. 100.  Tum R. D. de Leoncello, Diffinitor, Vicarius generalis in Delphinatu, Capitulo retulit statum monasteriorum illius provinciae, ex quo cum innotuerit in monasterio de Bonavalle Viennensi debitum non esse numerum monachorum, Capitulum generale praecipit venerabili priori illius monasterii ut quamprimum tres novitios recipiat. 101.  Eiusdem provinciae Vicario generali districte praecipitur ut quamprimum visitet monasterium de Aqua bella Tricastrinensis dioecesis, et omnia in eo ordinet et reformet, moneatque adm R. D. de Morimundo, patrem immediatum illius monasterii, de quo multae quaerimoniae a diversis personis Capitulo generali factae sunt. 102.  Idem R. adm D. de Morimun domoneatur a Vicario generali in comitatu Burgundiae ut in illus [illis] provinciae monasteriis sibi subiectis debitum curet haberi numerum monachorum. 103.  Moneatur R. adm D. de Claravalle, ut clausuram inviolabiliter faciat observari in monasterio monialium de Amore Dei, quas ad grangias longe a monasterio quandoque ire relatum est Capitulo generali. 104.  Deinde auditus est D. Blasius Leaulté, commissarius generalis in Provincia qui retulit statum illius monasteriorum. Cuius ex relatione cum agnoverit Capitulum generale, in monasterio monialium S. Petri de Almanaria in urbe Arearum nec clausuram esse, nec votum paupertatis observari, praesens Capitulum generale, auditis dictarum monialium rationibus et momentis in interiecta ab eis appellatione deductis ad Rmum D. N., eisque frivolis iudicatis et non obstantibus, statuit ut via iuris ad clausurae introductionem cogantur, nec in eo monasterio, sub poena excommunicationis, ullae novitiae vestiantur, antequam dicta clausura introducta fuerit. Damnat insuper et supprimit quascumque certas praebendas, quae cuilibet moniali, ratione antiquitatis suae, competere solent ; volens et decernens, ut in eo omnia ad perfectae paupertatis observantiam, omni dilatione postposita, a Vicario generali provinciae ordinentur. Quae diffinitio ad alia omnia monialium monasteria, in quibus haec aut similia reperirentur, extendatur. 105.  Revocavit praesens Capitulum generale omnes licentias generales a quibuscumque datas abbatissis et monialibus, quoties voluerint, e monasterio exeundi ; volens et statuens, ut specialem in scriptis habeant licentiam, toties quoties eas exire necesse fuerit. 106.  Et cum ad audientiam Capituli generalis pervenerit, in Provinciae monasteriis, obmisso Ordinis *Breviario*, secundum alios ritus officium divinum recitari, statuit et mandavit, sub poenis contra obtinentes privilegia adversus communia Ordinis instituta, in constitutionibus Apostolicis et nostris statutis praescriptis, tam illius Provinciae monasteriis quam omnibus totius Ordinis regularibus personis, ut, omni dilatione postposita, sibi comparent Ordinis *Breviaria*, secundum quae officium divinum in perpetuum recitabunt, aliosque libros Ordinis tam pro missis quam pro choro, aliisque usibus necessarios, iuxta mandatum Rmi D. N. editos. 107.  Quantum fieri poterit, in omnibus monasteriis monialium, tam intra quam extra civitates, instituatur unus confessarius religiosus Ordinis, excluso quocumque saeculari. 108.  Eadem die 20, hora secunda pomeridiana ad sonum campanae maioris, coacto de more Diffinitorio, auditus est D. Michael Antonius Hacki, mandatarius et deputatus Poloniae ; qui pluribus retulit statum monasteriorum Ordinis in dicto regno et provinciis adiacentibus. Ex quo cum innotuerit Capitulo generali quantum praeiudicium fiat Ordinis nostri monasteriis, ex eo quod illa dentur in commendam, requirente Promotore, ut efficaci aliquo remedio huic malo quantocius obvietur. Decrevit Capitulum generale dandas esse ad serenissimum Regem Poloniae gravissimas litteras, illique supplicandum, ut, pro sua erga Ordinem nostrum antiqua benevolentia, nolit amplius pro monasteriis in suis dominiis sitis commendatarios postulare, aut iis monasteriis quomodolibet de personis saecularibus providere. 109.  Et quia retulit idem qui supra mandatarius Poloniae, in aliquibus Ordinis nostri monasteriis in Polonia monachos elegisse viros saeculares in abbates dictorum monasteriorum, et cum hoc sit sub gravissimis poenis a constitutionibus Apostolicis et Ordinis prohibitum, praesens Capitulum generale prohibet omnibus monachis, sub poena privationis vocis activae et passivae ipso facto incurrendae, ne sub quocumque praetextu, personas saeculares eligant in abbates suorum monasteriorum, volens et declarans ex nunc prout ex tunc electiones in contrarium faciendas nullas et irritas fore et esse. 110.  Postulante eodem praefato mandatario ut liceret per Capitulum generale inquirere de sanctitate bonae memoriae R. D. Adami Trebenic abbatis Olivensis in Prussia, cuius corpus cum vestibus incorruptum post 37 annos a die obitus sui repertum fuit anno 1667 ; lectoque libello supplici a priore et conventu Olivensi, Capitulo generali eadem de causa oblato, idem Capitulum generale decrevit in hoc negotio mature esse procedendum, et ante omnia mandandum R. D. abbati Landensi, Vicario generali in Polonia, ut, quam secreto fieri poterit, inquirat de praedictis et aliis in processu occurrentibus, sicque factas informationes ad Rmum D. N. aut Capitulum generale deferat examinandas, ut plene de omnibus informatus, seu informatum, possit pro opportunitate et rei merito Sanctissimo D. N. supplicare, quatinus de huius viri meritis et factis auctoritate Apostolica inquisitiones fieri velit. Interim praesens Capitulum generale districtissime prohibet ne quis audeat praefatum abbatem, pie, ut creditur, defunctum, beatum ac sanctum colere, aut coli quomodocumque permittere. 111.  Cum fatalitate bellorum, potissimumque hostilitate Suecica acciderit, ut a dicto monasterio Olivensi factae sint multae alienationes bonorum immobilium, emphyteoses in perpetuum censum, excisiones silvarum, et locationes quandoque ad 70 aut etiam ad 100 annos, multarum domorum in urbe Dantzicana, sine licentia superiorum, et contra constitutiones Apostolicas et Ordinis ; quae omnia cadunt in totalem monasterii huius ruinam ; lecto super praedictis libello supplici a venerabilibus priore et conventu dicti monasterii Capitulo generali oblato, praesens Capitulum generale, inhaerendo constitutionibus Summorum Pontificum et Ordinis, maxime autem Benedicti XII, revocat, cassat et annullat praefatas alienationes, emphiteoses et locationes contra praedicta factas et attentatas, inhibens omnibus personis regularibus dicti monasterii Olivensis, talia unquam facere et praesumere ; dando firmiter in mandatis Vicario generali Poloniae pro tempore existenti, ut iis invigilet, et contravenientes gravissime puniat, in plenaria Ordinis potestate. Mandans insuper idem Capitulum generale R. D. abbati Landensi, ut circa enormem et continuam excisionem et venditionem arborum illius monasterii agat etiam quod faciendum iudicaverit, in plenaria Ordinis potestate. 112.  Post haec auditus est D. Iacobus Ardelu, Vicarius generalsi [generalis] in provincia Bituricensi et Marchia, et examinatis quae de statu monasteriorum dictae provinciae retulit, decrevit Capitulum generale ut fr. Claudius Legendre, monachus monasterii de Landesio ob innatam inquietudinem aliasque causas, mittatur a dicto monasterio ad aliud, ex arbitrio Vicarii generalis praefatae provinciae, non reversurus, nisi de licentia Capituli generalis. 113.  Mandatum est eidem Vicario generali, ut moneat ex parte Capituli generalis adm R. D. de Claravalle, quatinus curet omnia religiose ordinari in monasterio de Albis Petris, filia sua immediata, quod rescivit Capitulum generale a longo tempore omnino esse deformatum. 114.  Moneat idem Vicarius generalis ex parte Capituli generalis adm R. D. de Pontigniaco, ut provideat monasterio de Albiniaco filia sua, cuius aedificia omnia, maxime ecclesia, in miserando statu visuntur, in qua, nec tabernaculum sit, ubi Sacrosanctum Christi Corpus possit asservari. 115.  Moneatur ab eodem Vicario praefatus R. adm D. de Pontigniaco, ut alteram filiam suam, monasterium scilicet de Palatio, ita ordinet et reformet per emissionem monachorum, aut alias, ut de eorum conversatione nulla amplius querendi detur occasio. 116.  Moneatur etiam per dictum Vicarium venerabilis abbatissa de Loco Nostrae Dominae, ut melius monasterium suum in utroque statu administret, alioquin in eam severissime animadvertet Capitulum generale. 117.  Praecipitur a Capitulo generali priori de Altaripa, ut non sinat a monasterio egredi fr. Gabrielem Moret monachum de Pratea, quatinus tollatur ei omnis occasio vagandi et litigandi. 118.  R. D. de Grissovio, Diffinitor, retulit statum monasteriorum provinciae Silesiae, a qua est ad praesens Capitulum deputatus. Cum itaque ad Capitulum generale graves omnino de moribus monachorum monasterii Lubensis in Silesia, et de praegrandi senio R. D. abbatis eiusdem monasterii, querelae delatae fuerint, ampliusque ferre non valeat tam inclitum monasterium in utroque statu deformari, cui malo obviare cupientes RR. DD. abbates illius provinciae, fulti auctoritate defuncti Rmi D. N. praefatum abbatem ad spontaneam cessionem adduxerant ; sed res cum effectu caruerit, et ab eo tempore consensisse etiam praesumatur cuidam actui a suis monachis facto in favorem acatholici principis Ducis Briegensis, cui concedunt, ad futurram [futuram] sui abbatis electionem, facultatem mittendi commissarium, qui ei suo nomine adsit. Praesens Capitulum generale committit RR. DD. abbatibus Sedlicensi in Bohemia, et Camencensi in eadem Silesia, ut de dicti monasterii Lubensis utroque statu, et maxime de actu praefato, in favorem dicti principis acatholici, quamprimum informent, et si per informationem dictum D. abbatem in aliquo culpabilem repererint, puniant per depositionem (si casus exegerit), convocato aliquanto numero abbatum. Si etiam fratres illius monasterii minus religiosos, et consensum praebuisse praefato actui invenerint, eos secundum gravitatem culpae indissimulanter puniant, etiam per emissionem e monasterio, et privationem vocis activae et passivae in perpetuum, volens et decernens, ut haec fiant expensis dicti monasterii Lubensis. 119.  Scribi iussit Capitulum generale litterae exhortatoriae ad omnes abbates Silesiae, ut summas aliquas pecuniae commodent monasterio Gemelnicensi eiusdem provinciae omnino depauperato, intra certum tempus sine usura restituendas. 120.  Auditus est D. Carolus Mathaeus Amatus de Minard, syndicus provinciae Tholosanae, qui Capitulo generali fideliter retulit statum monasteriorum temporalem, numerum monachorum in singulis residentium. Quibus examinatis, statuit idem Capitulum generale ponendum esse debitum numerum 40 monachorum in monasterio de Grandi sylva. 121.  Tum auditus est D. Antonius Cuzol, prior monasterii praedicti de Grandi sylva, ut rationem redderet novitiatus et professorii in praefato monasterio constituti. 122.  Ad querelas a priore de Grandi sylva et Syndico provinciae Tholosanae factas, quod multi novitii, aut omnino missi non fuerint ad monasterium de Grandi sylva designatum pro novitiatu, aut in eo per aliquos tantum menses manserint ; Capitulum generale statuit et diffinit nullos in posterum novitios ad professionem esse admittendos, nisi completo et revoluto probationis anno in novitiatibus communibus per ultimum Capitulum generale designatis, sub poena nullitatis professionis eorum. De his vero qui a tempore novissimi Capituli generalis de anno 1667, annum integrum probationis ante professionem non perfecerint in monasteriis, ut dictum est, designatis, praesens Capitulum generale mandat et praecipit, sub inobedientiae poena et censuris Ordinis, omnibus abbatibus et aliis monasteriorum superioribus, ut quamprimum sic professos ad monasterium designatum pro professorio transmittant, in eo per annum integrum remansuros ; executionem huius diffinitionis Vicariis generalibus et Syndicis committendo in plenaria Ordinis potestate. 123.  Noviter professi, per annum remaneant in professorio designato, nisi ob aliquas rationabiles causas a Vicario generali approbandas, magister eorum tempus protrahendum duxerit. 124.  Novitii, antequam vestiantur, examinentur a Vicario generali provinciae, aut ab eo deputato, et magistro novitiorum. 125.  Quia delatum est ad Capitulum generale priorem monasterii de Florano admisisse Illum et Rmum D. archiepiscopum Ausciensem ad visitationem dicti monasterii, idemque eo consentiente fecisse dictum Illum archiepiscopum in monasterio de Gimonte, committit Vicario generali provinciae Tholosanae ut informet de praedictis ; et si dictum priorem reum in hoc esse invenerit, eum tamquam conspiratorem puniat, in plenaria Ordinis potestate. Dans praeterea firmiter in mandatis dicto Vicario generali, ut nomine totius Ordinis contra praefatam visitationem Illmi archiepiscopi protestetur, tamquam contra Ordinis immunitates et privilegia attentatam. 126.  Occasione fr. Dupuy monachi de Elnis in provincia Tholosana qui cum sit parochus, et sic pensione congrua gaudeat, nihilominus in dicto monasterio remanet, et ultra hanc pensionem, aliam unicuique monacho huius monasterii pro victu et vestitu competentem habere praetendit ; Capitulum generale praecipit et mandat dicto fratri, aliisque qui similes parochias habent, ut aut maneant in suis parochiis extra monasterium, aut in illo sicut alii monachi conversentur, nihilque proprium habeant, sed omnes dictarum parochiarum redditus et proventus cellerario tradant usibus monasterii applicandos. 127.  Committitur Vicario generali dictae Tholosanae provinciae, ut inquirat de subreptione originalium instrumentorum ex archivis monasterii de Gimonte et eorum venditione ; et si quam Ordinis nostri personam huiusce criminis ream invenerit, reddere cogat, et puniat, in plenaria Ordinis potestate. 128.  Hortatur et monet Capitulum generale superiorem monasterii monialium de Salenca, ut illis in praesenti necessitate efficax et assiduum praestet auxilium. 129.  Ad querelam dicti Syndici provinciae Tholosanae quod a prioribus de Berdoniis et de Bonofonte in magnum Ordinis contemptum, suo dum munere fungeretur, male exceptus fuerit ; committitur dictae provinciae Vicario, ut de his inquirat, et officialium Ordinis contemptores gravissime puniat, in plenaria Ordinis potestate. 130.  Quoniam ad praesentes controversias necessarium erit varias citare Capitulorum ordinationes et decreta, et difficile erit ingentia registrorum volumina exportare, Capitulum generale commisit RR. DD. abbatibus de Leoncello et de S. Remigio Diffinitoribus, et de Pontefrigido notario Capituli generalis, ut ordinationum et decretorum, quae sibi necessaria et utilia videbuntur, a praedictis registris extrahant et subsignent ex speciali commissione Capituli generalis. 131.  Die 21 maii, hora septima matutina, coacto de more Diffinitorio, requirente Promotore, Capitulum generale sub poenis in proprietarios latis prohibuit ne monachi aut moniales, qui a parentibus aut aliis pensiones permittuntur habere, penes se eas retineant, sed eas tradere teneantur cellerariis, ad usus ipsorum seu ipsarum de licentia superioris impendendas. 132.  Prohibuit Capitulum generale omnibus superioribus, sub poena suspensionis ab officio ipso facto incurrendae, ne monachos suos sub quocumque praetextu in urbibus ubi sunt Ordinis collegia, alibi quam in praedictis collegiis remanere permittant. 133.  Circa ius paternitatis a RR. DD. abbatibus de Plassio in Bohemia, et de Sancta Cruce in Austria praetensum in monasterium de S. Corona pariter in Bohemia, visis decretis Capitulorum generalium de annis 1281 et 1667, bulla Bonifacii PP. IX, libellis supplicibus et informationibus, aliisque titulis hinc inde productis ; auditis D. Candido Pfeiffer priore Montis Pomerii specialem ad hoc habente procurationem a dicto R. D. de Sancta Cruce, et D. Eugenio Hauman deputato vicariatus Bohemiae, auditaque relatione RR. DD. de Stambs in Tiroli, et de Grissovio in Silesia, commissariorum ad haec examinanda specialiter deputatorum, Capitulum generale diffiniendo pronuntiat observandum esse dictum decretum Capituli generalis de anno 1281, et consequenter ius paternitatis in dictum de Spinea Corona monasterium competere R. D. abbati Plassensi eiusque successoribus. 134.  Super controversia, quae vertebatur inter R. D. Vicarium generalem Bohemiae, Moraviae et Lusatiae, ex una, et R. D. abbatem Hilariensem in Superiore Austria, ex altera, partibus, occasione iuris praesidentiae ab utroque praetensi in monasterii Alto Vadensis in Bohemia electione ; visis hinc inde prolatis titulis et informationibus, auditoque D. Candido Pfeiffer priore Montis Pomerii specialem ad hoc habente procurationem a dicto R. D. Hilariensi, et D. Eugenio Hauman deputato praedicti vicariatus Bohemiae, et audita relatione RR. DD. de Altaripa et de S. Urbano in Helvetia, commissariorum ad haec examinanda specialiter deputatorum, Capitulum generale diffiniendo pronuntiavit dictum ius praesidentiae, per provisionem, competere dicto Vicario Bohemiae, absque praeiudicio abbatis Hilariensis patris immediati, donec ampliori probatione a dicto abbate Hilariensi facta, res diffinitive in proximo Capitulo generali assignato pro termino peremptorio terminetur. 135.  Super libello supplici Capitulo generali oblato a D. Francisco Lonjon provisore collegii S. Bernardi Tholosani, quo petebat, ut ob causas in eo contentas, maximasque illius collegii ruinas, ordinationem confirmet Capitulum generale, qua abbas Pontigniacensis de anno 1627 constituerat certas a monasteriis provinciae Tholosanae exigendas esse contributiones ; audito dicto provisore, praesens Capitulum generale ad proximum Capitulum generale peremptorie citavit omnes ius quomodocumque praetendentes in dictum collegium, ut in eo diffinitive pronuntietur ad quem pertineat ex officio huic collegio providere. 136.  Tum lectus est status monasteriorum utriusque Austriae et Styriae missus ad Capitulum generale a R. D. abbate Campililiensi, Vicario generali, et auditus D. Candidus Pfeiffer, prior monasterii Montis pomerii in Superiore Austria deputatus dicti vicariatus per mandatum speciale infra inserendum in actis Capituli. 137.  Renovatur decretum, quo statuitur, ut dum missa conventualis celebratur, dato signo ad elevationem Corporis Domini, omnes genuflectant in omnibus locis monasterii, exceptis his qui in dormitorio fuerint. 138.  Aliud pariter renovatum est decretum de silentio servando in infirmitorio tempore divini officii. 139.  Praecipit Capitulum generale omnibus et singulis Vicariis generalibus seu Visitatoribus, ut ad singula Capitula generalia afferant, aut si venire non possint, mittant statum monasteriorum suarum provinciarum, tam in spiritualibus quam temporalibus, nomina, mores et capacitatem monachorum in singulis residentium, ut Capitulo generali et aliis superioribus innotescat, cui quisque officio aptus esse possit. 140.  Designatum est in vicariatu Sabaudiae pro novitiatu et professorio monasterium de Stamedio. 141.  Posthac lectus est status monasteriorum, quae sunt ad Tractum Rheni et in Inferiore Germania, ad Capitulum generale missus a R. D. abbate de Veteri Monte, in ducatu Montensi, his in provinciis Vicario generali. 142.  Visis decretis Capitulorum generalium annorum 1651 et 1667, auditoque D. Candido Pfeiffer specialem de hoc habente procurationem a R. D. abbate de Sancta Cruce in Austria, auditaque relatione R. D. de S. Remigio in Leodiensi provincia, commissarii ad haec examinanda deputati ; Capitulum generale provisionaliter adiudicavit R. D. abbati Rhunensi in Stiria ius paternitatis in monasterium Aulae B. Virginis, vulgo Schlierbacum in Austria, salvo iure monasterii Vallis Dei in eadem Austria ; volens et decernens ut utraque pars ad proximum Capitulum generale pro termino peremptorio afferat sua instrumenta, quatinus super hoc ab eo diffinitiva sententia ferri possit. 143.  Decrevit Capitulum generale de nulla controversia in eo relationem fieri posse, nisi prius et libelli supplices et instrumenta, quibus utraque pars se tuetur, invicem communicata fuerint, ut possit alter quid sibi videbitur respondere. 144.  Circa residentiam abbatum praesens Capitulum generale diffinit omnes abbates in propriis monasteriis debere residere, prout de iure, nec eis licere, sub poena suspensionis a divinis, ipso facto incurrendae, extra monasteria sua, sive in urbibus, grangiis, aut castellis per duos menses continuos commorari, sine licentia petita et obtenta a superiore. 145.  Commisit Capitulum generale RR. DD. abbatibus de S. Urbano in Helvetia et de Porta coeli in Brisgoia, ut quamprimum inquirant de moribus et variis excessibus D. abbatis de Parisio quibus apud Capitulum generale diffamatus est, et puniant, si casus exegerit, etiam per depositionem, convocato aliquanto numero abbatum, in plenaria Ordinis potestate. 146.  Moneatur per Procuratorem generalem in Curia F. Hieronymus Pilsteim monachus Salemitani monasterii a pluribus annis Romae commorans, ut aut habitum Ordinis ferat, aut cedat titulo abbatiae de Alba dominorum, quam praetendit, ad quae auctoritate Capituli generalis compellatur. 147.  Declaravit Capitulum generale potestatem Vicariorum generalium et Syndicorum extra visitationis actum subsistere. 148.  Tum lectae sunt et approbatae formulae institutionum Vicariorum generalium et Syndicorum infra inserendae ex mandato Capituli, quibus deinceps uti se velle Capitulum generale declaravit. 149.  Eadem die 21, hora secunda pomeridiana, coacto de more Diffinitorio, auditi sunt RR. DD. de S. Urbano in Helvetia et de Stambs in Tiroli, ad praesens generale Capitulum a Congregatione Superioris Germaniae deputati, qui et statum Congregationis variasque illius et singulorum ipsius monasteriorum petitiones Capitulo generali retulerunt. 150.  Ad tuenda Ordinis et monasteriorum ipsius his in partibus privilegia et immunitates, Capitulum generale mandavit proximo Congregationis illius capitulo nationali, ut taxam pro cuiusque monasterii facultate conficiat, et quid circa haec et circumstantias et dependentias ordinaverit, transmittat ad proximum Capitulum generale. 151.  Mandavit Capitulum generale praefatae Congregationis capitulo nationali, ut novam faciat taxam pro singulis illius monasteriis ad solutionem contributionum Ordinis a proximo Capitulo generali revidendam, summamque contributionum unicuique monasterio competentem ante 15 maii in manibus Vicariorum reponendam, sub poena dupli solvendi. 152.  Attentis magna locorum distantia, maximisque expensis, quibus oneratur monasterium de Stambs in Tiroli, ob annuam R. D. abbatis Caesariensis in Suevia maximo cum comitatu visitationem, et perpensa religiosissima dicti monasterii de Stambs ordinatione, mandavit Capitulum generale R. D. abbati Caesariensi, ut tantum singulo quoque triennio dictum monasterium de Stambs visitet, et hoc cum religioso, in constitutionibus Apostolicis et Ordinis praescripto, comitatu. 153.  Ad petitionem R. D. abbatis de Dunis in Flandria, ut sibi liceat ob causas in libello supplici Capitulo generali oblato contentas, vendere et alienare quaedam monasterii bona immobilia ; generale Capitulum commisit R. D. abbati de Laude in eadem Flandria, quatinus informet de commodo et incommodo, factamque informationem transmittat ad Rmum D. N., aut Capitulum generale, ut circa dictam alienationem faciendam, quid aequum iudicaverit, statuat in plenaria Ordinis potestate. 154.  Petitio abbatis et conventus Copriunicensis in Polonia, ut sibi liceat acceptare summam 5000 florenorum Polonicalium, dicto monasterio oblatam a magnifico viro Paulo Delpau ad onus unius missae pro anima dicti domini semel in hebdomada, exaudita est, ea conditione, ut dictam summam in emptionem fundi, aut alicuius redditus impendant. 155.  Committitur omnibus et singulis Vicariis generalibus in partibus Germaniae, ut in monasteriis monialium clausuram omni meliori modo introducant, et de hoc scribatur magnificae Reipublicae catholicae Helvetiorum. 156.  Tum auditi sunt auditores excusationum, qui de singulis infrascriptis absentibus Capitulo generali retulere. EXCUSATIONES ABSENTIUM 157.  R. D. abbas Campililiorum Vicarius generalis in utraque Austria et Stiria, excusat se ob munia publica, quibus in provincia fungitur, et bella impendentia, sicut et alii RR. DD. harum provinciarum abbates, quorum omnium nomine comparuit D. Candidus Pfeiffer monasterii Montis Pomerii in Superiori Austria prior, et s. th. d. in Universitate Viennensi, habens specialem ad hoc procurationem de die 12 martii praesentis anni. 158.  R. D. abbas Rhunensis in Stiria, Vicarius generalis in Carinthia et Carniola, tam pro se quam pro RR. DD. abbatibus suae provinciae, se excusat ob bella ingruentia ex parte Turcarum, et quia plures eorum deputati sunt ad officia publica a Caesarea Maiestate, per litteras de die 18 martii a praedicto D. Candido Pfeiffer monasterii Montis Pomerii priore ab illis provinciis deputato, allatas. 159.  R. D. de Osseco, Vicarius generalis Bohemiae, Moraviae et Lusatiae, excusat se ob bellum imminens a Turcis Poloniae et Hungariae, per litteras datas 5 aprilis praesentis anni, sicut et RR. DD. abbates harum provinciarum, scilicet Sedlicii, Wellerhadi, Altovadi, Aulae regiae, Plassii, S. Coronae, et Novae cellae, easdem ob causas. Quorum omnium nomine comparuit D. Eugenius Hauman, Vallis S. Mariae praepositus et provinciae Syndicus, specialem habens procurationem de die 19 februarii currentis anni. 160.  RR. DD. Vicarius generalis et abbates provinciarum Silesitarum se excusant super bella undique ingruentia, per litteras datas die 24 martii praesentis anni ; horum nomine comparuit R. D. abbas Grissoviensis. 161.  R. D. Raudensis eiusdem provinciae Silesiae excusat se ob easdem causas, et inceptam sui monasterii restaurationem, quae suam domi requirit praesentiam, per litteras 5 martii eiusdem anni. 162.  R. D. Landensis, commissarius et Vicarius generalis in Polonia, Prussia et Lithuania, in Capitulo nationali harum provinciarum excusat se et alios abbates ob imminens bellum a Turcis, Moschis et aliis, et deputavit ad Capitulum generale specialem procuratorem D. Michaelem Antonium Hacki, superiorem Olivensem, et Serenissimae Reginae Sueciae eleemosynarium. 163.  R. D. de Veteri Monte, Vicarius generalis in Tractu Rheni et in Germania inferiore, se et abbates et superiores dioecesium Trevirensis, Coloniensis, Monasteriensis, Paderbornensis, Hildeshemensis et Halberstadensis, excusat ob bella, quibus affliguntur illae provinciae, per litteras datas 30 martii huius anni. 164.  R. D. Hardehausensis in Westphalia excusat se propter molem belli, qua undique premitur ab exercitibus Regis christianissimi, et diversorum principum, per litteras 22 martii. 165.  Venerabilis Congregatio Superioris Germaniae deputavit ad praesens Capitulum generale RR. DD. abbates de S. Urbano in Helvetia, et de Stambs in Tiroli, tamquam suos speciales procuratores, per litteras de die 29 aprilis 1672, quos comitatus est D. Magnus Herbst prior Salemitanus, secretarius dictae Congregationis, qui et speciales attulit litteras R. D. sui abbatis excusatorias. 166.  RR. DD. de Lucella et de Ebraco Vicarius generalis in Franconia, de Caesarea Vicarius generalis in Suevia, de Parisio et de Maristella, se ob gravissimas causas excusarunt. 167.  R. D. Alnensis in agro Leodiensi excusat se super tumultus armorum quibus undequaque circumcingitur, per litteras datas 21 aprilis huius anni. 168.  R. D. de Valle S. Lamberti in eodem agro Leodiensi se excusat super pericula bellica, per litteras datas 21 aprilis huius anni. 169.  R. D. Dunensis in Flandria excusat se super imminens bellum, propter quod non potuit obtinere licentiam ab excellentissimo gubernatore Belgii, per litteras datas 28 eiusdem mensis et anni. 170.  R. D. de Baudeloo in eadem Flandria, Vicarius generalis per Belgium, excusat se super infirmitatem, senium et defectum licentiae, quam obtinere non potuit ab excellentissimo gubernatore Belgii, per litteras datas 1 maii eiusdem anni. 171.  R. D. Camberonensis in Hannonia excusat se super senium, infirmitatem, et apparatus bellicos, per litteras datas 17 aprilis. 172.  R. D. de Boneffia in comitatu Namurcensi, Syndicus generalis in Belgio, excusat se propter motus bellicos, per litteras datas 20 aprilis. 173.  R. D. de S. Salvatore in civitate Antuerpiensi, excusat se per litteras mandatarias datas D. Michaeli Antonio Hacki, mandatario Poloniae, de die ultima aprilis, in eo quod serenissimus princeps Dux Megalopolitanus in Germania petiit ab ipso religiosos ad novam instituendam familiam in suo ducatu, et sic ex monasterio exire non potuit. 174.  R. D. de Valle Dei in ducatu Limburgensi, se excusat super indictione belli facta Batavis, quibus adiacet, per litteras datas 20 aprilis eiusdem anni, et quibus ad Capitulum delegavit fratrem suum monachum sui monasterii. 175.  R. D. de Valcellis in agro Cameracensi excusat se super infirmitate, quam attestari poterit R. D. de Laude, per litteras datas 2 maii eiusdem anni. 176.  R. D. Cirinus Luka, Vicarius generalis in regno Siciliae, excusat se super infirmitate a duobus medicis scripto attestata, cuius nomine comparavit D. Ioann. Malgoirés, Procurator generalis in Curia, specialem a dicto Vicario habens procurationem de die 14 ianuarii huius anni. 177.  R. D. Thomas Secretus abbas Florensis in Calabria, se excusat super senium et infirmam valetudinem, litteris authenticis attestatam die 1 martii. 178.  R. D. Damianus La Tuada abbas S. Crucis in Ierusalem Romae, excusat se ob penuriam et multitudinem negotiorum tam suae provinciae quam sui monasterii, propter quae dicit se non posse vel per unum diem monasterium suum deserere. 179.  R. D. Benvenutus Benvenuti, abbas Cistelli Florentiae ac Congregationis S. Bernardi Italiae Praeses, et provinciarum Lombardiae, Tusciae ac Romanae, participato cum Emo Cardinali Protectore et Patribus regiminis consilio, deputat ad Capitulum generale R. D. Severum Sermatelli, abbatem Morimundi Mediolanensis provinciae Tusciae, et D. Edmundum Perinelli, s. th. d., et lectorem iubilatum, secundum Visitatorem et cancellarium regiminis, speciales procuratores pro provinciis Tusciae et Romana, per litteras procuratorias de die 23 februarii huius anni. 180.  Venerabilis Congregatio regnorum Coronae Arragonum et Navarrae misit ad Capitulum generale D. Michaelem Guardiola, priorem et administratorem monasterii de Escarp, tamquam specialem procuratorem, per litteras de die 4 aprilis huius anni. 181.  R. D. Hieronymus Blanco, abbas de Petra in Arragonia, Visitator Congregationis Coronae Arragonum et Navarrae a Rmo D. N. nominatus excusat se a Capitulo generali ob multas graves causas, et mittit D. Placidum Gomendradi, monachum Berolae in eadem Arragonia, specialem suum deputatum procuratorem, per litteras de die 8 aprilis huius anni. 182.  D. Petrus Capolade, prior Bonaecumbae, Vicarius provinciae Ruthenensis, excusat se propter infirmitatem attestatam per Illum D. episcopum et ducem Lingonensem, per litteras de die 4 maii huius anni. 183.  D. Michael Vallée, prior de Albiniaco, Syndicus provinciae Bituricensis, excusat se pro eo quod dicit se non esse vocatum, nec fuisse ad se directam indictionem Capituli generalis, prout moris erat, sed ad Vicarium, per litteras datas 2 maii huius anni. 184.  D. Franciscus d’Estrechy, prior titularis de Gaudio in Picardia, excusat se propter infirmitatem, per litteras datas 4 maii huius anni. 185.  R. D. de Bonavalle in Ruthenensi provincia, Vicarius provinciae Alverniae, se excusat propter infirmitatem, qua in itinere fuit detentus, per litteras de die 3 maii huius anni. 186.  D. Du Burg, prior de Frenada, Vicarius generalis in provincia Pictaviensi, excusat se super morbo podagrae, per litteras datas 2 maii huius anni. 187.  R. D. de Stella, S. O. in provincia Pictaviensi, excusat se super infirmitate, qua ab anno laborat, per litteras datas 28 aprilis huius anni. 188.  D. Setephanus [Stephanus] de Roissey, Vicarius generalis in Normannia, se excusat ob fluxionem qua a longo tempore affligitur cum febri, per litteras datas 28 aprilis huius anni. 189.  R. D. Ioannes Le Comte, abbas de Charitate, se excusat super senio et pluribus infirmitatibus, per litteras de die 25 aprilis 1672. 190.  R. D. de Bono loco prope Burdegalam, excusat se propter defectum virium, paucitatem religiosorum, et multiplicia domus suae negotia, per litteras datas 28 aprilis huius anni. 191.  R. D. de Albis Petris, in Bituricensi provincia, excusat se super aetatem longaevam et valetudinariam septuaginta annorum, per litteras datas 3 maii. 192.  Quibus omnibus et singulis examinatis, omnes suprascriptas excusationes admisit Capitulum generale, exceptis infrascriptis, videlicet : plurium abbatum Belgii, quibus et omnibus aliis harum partium abbatibus, qui excusationes non misere, mandavit ac praecepit praesens Capitulum sub interminatione gravissimae animadversionis in absentes, iuxta Apostolicas et Ordinis constitutiones, ut omnes praepeditionem canonicam non habentes, ad proximum Capitulum generale accedant. 193.  Abbates de Bonoloco Burdegalensi, de Stella, priorem titularem de Gaudio, priorem de Albiniaco ; hos omnes, et alios qui excusationem non misere, declaravit Capitulum generale incurrisse poenas in *Benedictina* contentas contra remanentes a Capitulo sine legitimo impedimento. 194.  Procurator generalis in Curia denuntiabit R. D. abbati Claraevallis Mediolanensis, qui nec venit, nec misit ad Capitulum generale, quod si ad proximum generale Capitulum nec veniat nec mittat, contra ipsum et alios gravissime animadverteretur. 195.  Quia ex parte Congregationum Castellae et Lusitaniae nullus ad hoc Capitulum comparuit, praesens Capitulum generale viso decreto ultimi Capituli generalis, quo, quia similiter nullus ex earum parte comparuerat, Vicarios vulgo dictos Reformatorem generalem, et Vicarium generalem respective Congregationum Castellae et Lusitaniae, tunc temporis existentes, declaravit contumaces, et privavit voce activa et passiva, et *Brevi* f. r. Clementis PP. IX de die 26 ianuarii 1669 confirmativo huius et aliorum decretorum praedicti Capituli generalis, et intimatione illis facta indictionis praesentis Capituli generalis, Reformatorem vulgo dictum Congregationis Castellae, et Vicarium generalem Congregationis Lusitaniae, sicut et omnes et singulos Patres regiminis harum Congregationum, sive Diffinitores, aut alio nomine nuncupentur, declarat contumaces, et deponit a suis omnibus officiis, quae in dictis Congregationibus obtinent. Hoc eis Procurator generalis in Curia denuntiet, sub interminatione, ex parte Capituli quod *si* ad proximum Capitulum non venerint, eorum monasteria et loca regularia Capitulum generale ponet sub generali interdicto. 196.  Ad instantiam monialium de Rathausen et Escampach in Helvetia, Procuratori generali in Curia mandatum est, ut procuret apud SS. D. N. ea monasteria, a paucis annis immediate subiecta Nuntio Apostolico in his partibus, Ordini restitui ; et interim dictis monialibus saltem semel in anno concedi confessarium extraordinarium monachum Ordinis nostri. 197.  Praesens Capitulum generale monasteria de Waldsassa, Walderspach, Bildenhusen et Lauinghen, et alia sive monachorum sive monialium, ab abbatibus Congregationis Superioris Germaniae recuperanda, dictae Congregationi univit et aggregavit. 198.  Ad petitionem dictae Congregationis Sup. Germaniae, mandavit Capitulum eidem Procuratori generali, ut supplicet SS. D. N. quatinus prohibeat suo et Sedis Apostolicae in Helvetia Nuntio pro tempore existenti, ne electionibus monasterii S. Urbani praesidere attentet, sicut Nuntius tunc temporis existens praesumpsit in electione moderni abbatis contra privilegia Ordinis. 199.  Supplicet idem Procurator generalis nomine Capituli generalis SS. D. N. ut Sedis Apostolicae Nuntiis inhibeat, ne Ordinis fugitivis dent commendatitias litteras, quibus disciplina Ordinis multum turbatur ; et ad tollendam omnibus fugitivis impunitatis spem, quam, ex potentium commendationibus sibi faciunt, praecipit Capitulum generale omnibus superioribus, ut nulla habita ratione cuiuscumque commendationis, hos similiter et vagos monachos in carcerem detrudant puniendos ad rigorem statutorum. 200.  Die 23 maii, hora circiter 7 matutina, coacto de more Diffinitorio, et requirente Promotore, confirmata est ordinatio facta a Rmo D. N. die 5 iunii 1671 de non amovendis prioribus monasteriorum commendatorum, et aliis officialibus ab officiis quae habebant, dum a Capitulo generali instituti sunt Vicarii generales et Syndici, salvo tamen iure Patrum immediatorum. 201.  Ad petitionem R. D. de Novo Castro in Alsatia, ut Capitulum generale Regi christianissimo epistolam scriberet, quatinus et suum et alia eiusdem provinciae monasteria iisdem permittat gaudere immunitatibus, quibus gaudebant sub domo Austriaca, Capitulum generale rogavit Rmum D. N. ut haec apud Regem christ. [christianissimum] procurare dignetur. 202.  Permititt [Permittit] Capitulum generale R. D. de Stambs in Tiroli, ut cum August. Imperatore transigat de mutuo 12.000 florenorum dato a monasterio praedicto defunctis archiducibus Tirolensibus, et annuis censibus abhinc non solutis, ut pecuniae inde provenientes emptioni bonorum immobilium applicentur, de quo Capitulo generali fidem facere tenebitur. 203.  Circa ordinem, quem inter se monachi, sive in sacris positi sive non, tenere debeant, respondit Capitulum generale, regulam debere observari. 204.  Requirente Promotore ut RR. DD. Diffinitores ad examen Ritualis seu Ceremonialis Ordinis deputati, cum hoc prae aliis negotiis perficere non potuerint, alii huic muneri deputentur, Capitulum generale cum debita reverentia commisit Rmo D. N., ut quamprimum velit per se aut per alios, quos elegerit, dictum librum examinare et imprimi facere, cum sua approbatione et mandato, sicut et in aliis omnibus libris Ordinis fieri solet. 205.  Quia timendum est, ne inter strepitus armorum et excursiones militum, monasteria nostri Ordinis quae sunt in Belgio, et in vicinia Batavorum, depraedationibus exercituum exponantur, decretum est scribendas esse nomine Capituli generalis commendatitias et supplices litteras ad eos omnes serenissimos principes, quorum benevola protectione poterunt conservari. 206.  Die 24 maii, hora 2 pomeridiana, coacto de more Diffinitorio, publice declaravit D. Michael Antonius Hacki, mandatarius Poloniae, se ea tantum mente subscripsisse actui cuidam inserto in actis Capituli, quod sine primariis abbatibus non putabat fieri posse Capitulum generale ; sed postea plenissime informatum, se agnoscere praesens Capitulum tamquam verum et indubitatum Capitulum generale, quod et plenius se testari professus est manuscripta declaratione a se subsignata, hic inserta ex mandato Capituli tenore sequenti. — Ego, infrascriptus fateor, me certis rationibus inductum credidisse praesens Capitulum non potuisse subsistere, potissimum ex eo capite, quod viderem primarios quatuor abbates cum protestatione e Capitulo excessisse. Sed postea re maturius perpensa, cernens fundamentum protestationis fuisse incompletum numerum 25 Diffinitorum, et convictus attestatione praeteritorum Capitulorum, quae antehac acta fuere, quod in iis interdum unus tantum e primis abbatibus praesiderit longe minori numero Diffinitorum existente, videlicet undecim ; eaque Capitula pro legitimis habita fuisse ; idcirco praesenti Capitulo lubens subscribo. — Signatum : fr. Michael Antonius Hacki, mandatarius provinciae Poloniae. 207.  Tum vocatus est D. Michael Guardiola, deputatus Congregationis Arragoniae, ut antequam iudicaret Capitulum de controversiis, ob quas venerat, quae vertebantur inter RR. DD. abbates de Sancta Fide, electum Vicarium generalem principalem suum, et de Petra ; declararet an se submitteret iudicio huius Capituli tamquam generalis quia in actu aliquo supra inserto contra illius validitatem videbatur esse protestatus. Qui D. Michael Guardiola declaravit se dum actui illi subscripsit, in ea fuisse mente ut Capitulum sine primariis abbatibus generale esse non posse putaret. Sed nunc sic non sentire, et agnoscere hoc Capitulum tamquam generale, cuius iudicio se submittebat. 208.  Post haec, visis memorialibus Capitulo generali oblatis a R. D. Iosepho de Corredor abbate S. Fidis electo Vicario Congregationis regnorum coronae Arragonum et Navarrae, et R. D. Hieronymo Blanco abbate de Petra in Arragonia, Visitatore monasteriorum eiusdem Congregationis a Rmo D. N. deputato, quibus contendunt de iure praesidentiae in Capitulis et Diffinitoriis et Visitationibus monasteriorum ; bulla erectionis dictae Congregationis data a Paulo PP. V, variisque illius constitutionibus a RR. DD. nostris abbatibus Cisterciensibus, aut a Capitulis generalibus approbatis et confirmatis, et omnibus quae a dictis partibus allegata fuere, auditisque D. Michaele Guardiola ipsius electi Vicarii et Congregationis deputato procuratore, et D. Placido Gomendradi dicti R. D. de Petra procuratore etiam speciali, auditaque relatione D. Ioannis Malgoirés, Procuratoris generalis in Curia, commissarii ad haec specialiter nominati, Capitulum generale approbavit et confirmavit commissionem a Rmo D. N. datam die 29 mensis decembris anno Domini 1671 R. D. Hieronymo Blanco abbati de Petra, volens et decernens, ut per tempus in ea praescriptum praesideat omnibus Capitulis, et visitet omnia Congregationis illius monasteria secundum formam et tenorem dictae commissionis. 209.  *Formulae institutionum Vicariorum generalium et Syndicorum.* — Nos, frater Ioannes Petit, abbas Cistercii, Cabilonensis dioecesis, ceterique Diffinitores Capituli generalis, notum facimus quod in eodem Capitulo generali anni Domini 1672, die vero 16 mensis maii et sequentibus, apud Cistercium celebrato, facta fuit quaedam diffinitio, cuius tenor sequitur et est talis. Ad restaurandam in Ordine regularis observantiae disciplinam ubi collapsa est, et ubi viget conservandam, praesens Capitulum generale N. Visitatorem seu Vicarium generalem monasteriorum provinciae N. creavit, nominavit et instituit, dans ei potestatem et auctoritatem visitandi et reformandi, tam in capite quam in membris, in spiritualibus et temporalibus, omnia dictae provinciae monasteria Ordini nostro subiecta, et alia omnia agendi et praestandi, quae Vicarii nostri generales in Ordine nostro agere et praestare possunt et tenentur ; invocato, ubi opus fuerit, brachio saecularis auxilio et favore. Mandat propterea Capitulum generale et districte praecipit omnibus et singulis praedictae provinciae regularibus personis nobis subiectis, sub poenis et censuris in Ordine consuetis, ut praefatum D. N. tamquam Vicarium generalem agnoscant, revereantur et in omnibus obediant, in plenaria Ordinis potestate. — Datum Cistercii, die, mense et anno praedictis, suo impressione sigilli Diffinitorum. 210.  Nos, frater Ioannes Petit, etc. ceterique Diffinitores, etc. — Quia diversa in dies emergunt in Ordine negotia, necessarium duxit Capitulum generale de opportuno providere remedio. Quare N. Promotorem seu Syndicum generalem per provinciam N. creavit, nominavit et instituit, dans ei potestatem et auctoritatem omnes et singulas causas in universis litibus, querelis, controversiis motis et movendis contra quascumque personas ecclesiasticas vel saeculares, coram quibuscumque iudicibus, expensis eius monasterii, pro quo procedetur, et qua re refundere tenebitur, prosequendi ac defendendi, comparendi, agendi, petendi, opponendi, appellandi, Ordinis nostri privilegia et immunitates et iura tuendi ; processus verbales de statu monasteriorum in temporalibus faciendi ; contributiones exigendi, omniaque et singula agendi et praestandi, quae Syndici in Ordine nostro agere et praestare possunt et tenentur. Mandat propterea Capitulum generale omnibus et singulis dictae provinciae regularibus personis nobis subiectis, sub poenis et censuris in Ordine consuetis, ut dictum N. tamquam Promotorem seu Syndicum generalem agnoscant et revereantur, in plenaria Ordinis potestate. — Datum Cistercii, die, mense et anno praedictis sub sigilli Diffinitorum impressione. 211.  Requirente Promotore, ut eligerentur, constituerentur et nominarentur Visitatores generales et Syndici provinciarum, electi, constituti et nominati sunt hi qui sequuntur. *In tota Italia et Insulis adiacentibus*, Visit. D. Ioannes Malgoirés, Procurator generalis in Curia. — *In Polonia, Prussia et Lithuania*, Visit. R. D. Ioannes abbas Landensis ; Synd. D. Michael Antonius Hacki, monachus Olivensis. — *In Silesia*, Visit. R. D. Melchior, abbas Henricoviensis ; Synd. R. D. Bernardus, abbas Grissoviensis. — *In Tractu Rheni, et Inferiori Germania*, Visit. R. D. Godefridus, abbas de Veteri monte ; Synd. D. Petrus Robertus Pyr, prior titularis de Palude comitis. — *In Bohemia, Moravia et Lusatia*, Visit. R. D. Laurentius, abbas Ossecensis, Synd. D. Eugenius Hauman, praepositus Vallis S. Mariae. — *In Austria, Styria et Hungaria*, Visit. R. D. Mathaeus, abbas Campililiensis ; Synd. D. Candidus Pfeiffer, prior de Monte Pomerio. — *In Carinthia et Carniola*, Visit. R. D. Balthasard, abbas Rhunensis ; Synd. D. Simon … prior de Novo monte. — *In Suevia*, Visit. R. D. Benedictus, abbas Caesariensis. — *In Helvetia, Alsatia et Brisgoia*, Visit. R. D. Edmundus, abbas de S. Urbano. — *In Franconia*, Visit. R. D. Albericus, abbas Ebracensis. — *In Bavaria*, Visit. R. D. Malachias, abbas Alderspacensis. — *In Leodiensi patria*, Visit. R. D. Robertus abbas de Valle S. Lamberti ; Synd. R. D. Philippus, abbas S. Remigii. — *In Belgio*, Visit. R. D. Michael abbas Dunensis ; Synd. R. D. Bartholomeus abbas de Molinis. — *In ducatu Luxemburgensi*, Visit. R. D. Carolus, abbas de Aureavalle ; Synd. D. Paulus Neufort. — *In Lotharingia*, Visit. R. D. Antonius, abbas de Pontefrigido ; Synd. D… prior de Escureyo. — *In comitatu Burgundiae*, Visit. D. Georgius Meillardet, provisor collegii Dolani ; Synd. D. Antonius Arbaux, confessarius monialium d’Onans. — *In Sabaudia*, Visit. R. D. Ioannes Antonius, abbas de Stamedio ; Synd. D. Nicolaus Grandat, prior de Alpibus. — *In provincia Tholosana*, Visit. R. D. Franciscus, abbas de Porta Gloni, vulgo de Bouillas ; Synd. D. Arnaldus Foulques. — *In provincia Ruthenensi*, Visit. D. Franciscus Lonjon, provisor collegii S. Bernardi Tholosani ; Synd. D. Honoratus Courtois, prior de Sylvanesio. — *In Alvernia*, Visit. R. D. Franciscus, abbas S. Sulpitii ; Synd. D. Petrus Morizot, prior de Medio monte. — *In districtu Burdegalensi*, Visit. D. Ioannes Guarriges ; Synd. D. Philibertus Mouchevaire, prior de Loco Dei Ruthenensi. — *In Provincia*, Visit. D. Blasius Léaulté [Leaulté], prior de Thoroneto ; Synd. D. Nicolaus Teissier, prior de Sinaqua. — *In Picardia*, Visit. D. Claudius de Crescent, prior de Bello prato ; Synd. D. Antonius Boudon, prior de Valloliis. — *In Britannia*, Visit., D. Stephanus Bidard, prior de Reliquiis ; Synd. D. Iacobus Trouillault, confessarius monialium de Gaudio prope Hennebond. — *In Pictavia* ; Visit. D. Germanus Levesque, prior de Castellariis ; Synd. D. Renatus Dubois, prior de Fontanis Albis. — *In Delphinatu*, Visit. R. D. Marcus, abbas de Leoncello ; Synd. Ioannes Brisseau, prior de Bonavalle Viennensi. — *In Insula Franciae, Campania et Picardia pro monasteriis S. O.* Visit. R. D. Ioannes, abbas de Precibus. — *In Normannia, Cenomania, Britannia et adiacentibus*, Visit. R. D. Armandus Ioannes [Rancé] abbas de Trappa. — *In Pictavia, Biturgia et adiacentibus*, Visit. R. D. Petrus, abbas de Pinu. — *In Biturgia et Marchia*, Visit. D. Iacobus Ardelu, prior de Loco regio ; Synd. D. Aegidius Le Noir, prior de Landesio. — Procuratores generales *in Curia*, D. Ioannes Malgoirés ; *in Gallia*, D. Iulianus Meliand, s. th. pr. in collegii S. Bernardi Parisiensis. 212.  Renovat Capitulum generale antiqua decreta de mittendis titulis seu eorum transumptis [transsumptis] authenticis ad archivum Cisterciense, iuxta constitutiones Apostolicas, et praesertim B. Pii V de anno 1578, idibus martii. 213.  Procuratio abbatis Hilariensis de qua supra. — Ego, frater Malachias, Divina Providentia sacri Ordinis Cisterciensis monasterii ad Beatam Virginem Hilariae in Austria Superiori abbas, Sacrae Caesareae Maiestatis consiliarius, facultatem concedo plenariam et potestatem adm Rdo religioso et domino patri Candido eiusdem sacri Ordinis Cisterciensis monasterii B. M. V. ad Montem Pomerium, Austriae Superioris, professo ac priori, necnon s. th. d. eximio, communi RR. DD. Austriae abbatum voto ad futurum proxime Capitulum generale Cistercii celebrandum deputato ac legato, quatinus videlicet nomine meo et totius mei monasterii ac conventus causam meam pro iure immediatae paternitatis seu maternitatis, quod in Altovadum sacri Ordinis nostri monasterium Bohemiae subiectam mihi filiam habeo, conservando coram praedicto venerabili Capitulo generali, et ubicumque necessarium videbitur, respective adversus quoscumque adversarios libere ac tantum sibi agere liceat et propugnare quantum mihi, si ipse praesens Cistercii essem, de pleno competerit. Eapropter saepe dicti totius sacri Ordinis Cisterciensis Capituli generalis in Spiritu Sancto congregati venerabili consessui patrem priorem praenominatum qua eiusdem venerabilis Capituli generalis ut aequissimi tribunalis summa reverentia auctoritate ac potestate per decisivam tandem sententiam naturalis et ordinaria mea in Altovadum, quemadmodum ceterorum RR. DD. ac Patrum immediatorum in filias auctoritas et iurisdictio inviolata salva ac tuta deiudicetur et perseveret, huius meae actionis negotium acturum una mecum humillime et devotissime commendo. — Datum in monasterio meo Hilariensi sub maiori meo sigillo abbatiali die 7 mensis aprilis 1672. Signatum : Malachias, abbas. 214.  Procuratio abbatis S. Crucis de qua supra. — Ego infra scriptus venerabili patri Candido Pfeiffer, S. O. C. in Monte Pomerio, Superioris Austriae professo et priori, necnon s. th. d. hisce potestatem tribui, in proximo Capitulo generali Cistercii celebrando, pro meo S. Crucis monasterio, in causa iuris paternitatis immediatae in monasterio S. Coronae in Bohemia, contra monasterium Plassense, agendi et exequendi omnia ea quae ego ipse, si praesens forem, agerem et exequerer. 215.  In simili eumdem praememoratum patrem Candidum procuratorem constituo ius paternitatis immediatae in monasterium Aulae B. M. V. vulgo Schlierbach, pro monasterio Vallis Dei, vulgo Seissenstein, a Capitulo generali iam anno 1651 eidem adiudicatum contra D. abbatem Rhunensem, si opus fuerit, propugnandi et matutenendi. In quorum fidem haec manu propria subscripsi, sigilloque meo abbatiali munivi. Ex monasterio S. Crucis, 19 martii anno 1672. Signatum : fr. Clemens, in S. Cruce abbas et administrator monasterii Vallis Dei. 216.  Decrevit Capitulum generale propter bonam famam Ordinis, electum Vicarium generalem et Diffinitores sicut et totam Congregationem regnorum coronae Arragonum et Navarrae monendos esse, ut bibliopolae Parisiensi satisfaciant pro libris Ordinis ab eo per dictae Congregationis procuratores emptis, et eius impensis iam a longo tempore Baionam conductis. 217.  Lectis decretis ultimi Capituli dictae Congregationis coronae Arragonum et Navarrae celebrati in monasterio de Oliva 15 ianuarii 1672, Capitulo generali per dictum D. Michaelem Guardiola praesentatis, ut approbarentur ; Capitulum generale diffinit observandas esse illius Congregationis diffinitiones alias a RR. DD. abbatibus Cisterciensibus aut a Capitulis generalibus approbatas. 218.  Cum Capitulum generale informatum fuerit aedificia monasterii Pelplinensis in Polonia omnino esse ruinosa, commisit R. D. abbati Landensi in eadem Polonia Vicario generali, ut quamprimum dictum monasterium visitet, et quid circa dictorum aedificiorum reparationem, aliaque in dicto monasterio ordinandum duxerit, ordinet et statuat, in plenaria Ordinis potestate. 219.  Iterum auditi sunt contractuum examinatores, qui de infrascriptis ad Capitulum retulere. 220.  Approbatus est contractus partitionis bonorum inter D. abbatem commendatarium et conventum monasterii de Buxeria Andegavensis dioecesis, initus die 1 martii 1671. 221.  Approbatus item est contractus permutationis initus 2 aprilis 1672, inter dictos abbatem commendatarium et conventum de Buxeria, ex una, et D. Le Vayer locumtenentem generalem Seneschalli Cenomanensis ex altera partibus. 222.  Reprobatur contractus alienationis ad censum perpetuum initum inter abbatissam et conventum de Monceyo, ex una, et Carolum De Vau, ex altera partibus, 11 aprilis 1672. 223.  Reprobatur contractus alienationis vineae cuiusdam initus inter dictas abbatissam et moniales de Monceyo, ex una, et dictum Carolum De Vau ex altera partibus, eiusdem mensis aprilis 1672. 224.  Reprobatur contractus alienationis quorumdam iurium initus inter abbatem et conventum S. Sulpitii, ex una, et D. Ioannem Ludovicum Trocu, ex altera partibus, 12 octobris 1671. 225.  Quia praedicti deputati ad condendam formam uniformitatis omnium novitiatuum, non poterunt omnes soluto Capitulo huic operi vacare, mandat Capitulum generale, ut tres superstites omni dilatione postposita, illud absolvant, volens ut sic perfectum examinetur a Rmo D. N., et eius praevia approbatione de eius mandato praelo mandetur, et ad singulos novitiatus transmittatur. 226.  Cum deputati ad examen computationum iis uno excepto non vacaverint, cellerarius et procurator Cistercii Capitulo supplicavere, ut ad maiorem rerum firmitatem vellet deputare quosdam a RR. DD. Diffinitoribus, qui eas reviderent et approbarent aut improbarent. Qui cellerarius et procurator protestati sunt de repetitione antiqui debiti. Cuius protestationis actum petiere. Capitulum generale commisit RR. DD. abbatibus de Novo Castro, de Leoncello et de S. Urbano, ut dictas computationes examinent et approbent in plenaria Ordinis potestate. Et concessit dictis cellerario et procuratori. 227.  Et sic terminatum fuit Capitulum generale die 27 mensis maii huius anni 1672, horis matutinis, et subsignatum est ab omnibus Diffinitoribus et praesentibus. 228.  Sic signatum. fr. Ioannes, abbas Cistercii generalis. fr. Bernardus abbas Novicastri, diffinitor, salva protestatione in actis inserta subcripsi. [subscripsi.] fr. Antonius, abbas S. Benedici in Vepria diff. fr. Franciscus abbas S. Sulpitii, diff., salva protestatione facta subscripsi. fr. Gaspar, abbas de Laude, diff. fr. Ioannes Antonius, abbas Stamedii, diff. fr. Marcus, abbas Leoncelli, diff. fr. Severus, abbas Morimundi Mediolani, diff. fr. Candidus, abbas Altaeripae in Helvetia, diff. fr. Franciscus abbas Portagloniensis, diff. fr. Philippus abbas de S. Remigio, diff. fr. Edmundus abbas de S. Urbano in Helvetia, diff. fr. Augustinus, abbas in Stambs in comitatu Tyroli, diff. fr. Bernardus, abbas de Grissovia ex Silesia, diff., salva protestatione facta subscripsi. fr. Franciscus abbas de Valle dulci, diff. — Finis Capituli generalis anni 1672. 229.  Ego infrascriptus, nominatus in ordinatione Capituli generalis notarius abbas, omnia superscripta manu mea correcta et paragraphis munita, verba et in praesentia mei esse gesta, et per me de verbo ad verbum fideliter excepta et relata esse testor. In quorum fidem cum praedictis Diffinitoribus subscripsi, et impressione sigilli Diffinitorum muniri curavi, salva tamen protestatione mea in actis Capituli inserti, die 27 maii 1672. fr. Antonius Paget, abbas de Pontefrigido, notarius Capituli generalis. 